text:
Hvør skal gera av, hvør kann sita í Løgtinginum og hvør kann sita í kommunustýrunum kring landið?
Tann spurningurin hevur verið havdur á lofti í fleiri ár, og millum annað hevur uppskot verið frammi á Løgtingi, sum hevði til endamáls at avmarka rættin hjá borgarstjórum at sita í Løgtinginum eisini.
Uppskotið varð lagt fram í mars mánaði í fjør, men fall, og tí var eingin trupulleiki hjá hvørki Heðini Mortensen, Kristin Michelsen og Paula T. Petersen, sum allir tríggir eru borgarstjórar, at stilla upp.
Magnus Rasmussen var eisini borgarstjóri í Runavíkar kommunu, tá hann stillaði upp, men hann segði tann sessin frá sær, eftir at hann var valdur á ting.
Men nú kommunuvalið nærkast og fleiri tingfólk hava gjørt av at stilla upp, hevur málið tikið seg uppaftur, men nú snýr tað seg ikki bara um borgarstjórar. Nú snýr tað seg eisini um meinigar býráðslimir.
Bland kemur í
Annika Olsen, løgtingslimur fyri Fólkaflokkin, var tann, sum legði uppskotið um at forða býráðslimum tingsess, og hon er enn líka sannførd um, at tað ikki er rætt at hava eitt slíkt dupultmandat.
Við Dimmalætting sigur hon, at tað eftir hennara tykki er óheppið, at ein triðingur av samgonguni stillar upp til kommunustýrisval, tí vandi er fyri interessusamanfalli.
- Hvussu skal t.d. ein býráðspolitikari fyrihalda seg í Løgtinginum, um tað viðger eitt uppskot um konjunkturjavnandi tiltøk, um uppskotið rakar kommununa, sum viðkomandi er partur av, spyr hon.
Sambært henni kann óneyðugur ivi stinga seg upp, hvørt man er løgtingspolitikari ella býráðspolitikari, og tað er ein óheppin støða.
- Har eru fleiri viðurskifti, sum eftir mínum tykki gera tað óheppið, at somu persónar sita bæði á Løgtingi og í býráðum kring landi, og tí haldi eg tað vera frægast at velja hesar dupultsessir frá, sigur Annika Olsen.
Hon vísir eisini á politisku rekrutteringina sum ein part av trupulleikanum.
- Við samanleggingum fáa vit færri kommunur og harvið eisini færri kommunalpolitikarar. Skulu vit so hava løgtingfólk sitandi í kommunustýrum eisini, so gongur tað út yvir rekrutteringina av nýggjum politikarum. Og so er tað vandin fyri, at politiska gjøgnumskygni hvørvur, um so er, at somu fólk ganga aftur báðu megin borðið, sigur hon.
Annita stillar upp
Ein av teimum seinastu at boða frá, at hon stillar upp til kommunuvalið í Havn, var Annita á Fríðriksmørk.
Spurd hví hon ger tað, og um hon ikki heldur talan vera um dupultleiklut, er hennara svar nei. Í øllum førum ikki, tá talan er um ein sess sum meinigur býráðspolitikari.
Hon er ikki ósamd við Anniku Olsen í, tað kann vera ein trupulleiki hjá borgarstjórum at røkja tvey so krevjandi størv, og tí hevði hon eisini mælt einum løgtingslimi til, um viðkomandi fekk t.d. borgarstjórasessin í Havn, at sagt tingsessin frá sær.
- Tann uppgávan er so stór, at tað er ivasamt, um man klárar at røkja tvey so krevjandi størv tá. Men tá talan er um vanligar býráðslimir, tá haldi eg ikki, at trupulleikin er so stórur, sigur hon.
Men hvat um tað nú vera uppskot í Løgtinginum, sum týðiliga ganga ímóti býráðspolitikkinum hjá tær?
- Vit mugu hava ta vón, at fólk eru so at sær komin, at tey duga at siga seg ógegnigan og lata varafólk sítt taka sæti á tingi tá, sigur Annita á Fríðriksmørk.
Lat veljaran gera av
Torkil V. Rasmussen er løgfrøðingur, og hevur verið aktivur í kjakinum um landsstýrisfólkini, sum sambært Stýriskipanarlógini eru tvungin til at lata sessin frá sær til fólk, sum í atkvøðum hava nógv verri mandat til at sita í Løgtinginum.
Har er hansara fatan, at stýrisskipanin ger teimum fólkavaldu órætt, tí tey sum koma á ting hava als ikki ta atkvøðutyngd – og tí eisini tað fólkavald – sum tey, sum eru endað í landsstýrinum.
Tá tað kemur til borgarstjórar og kommunalpolitikarar annars heldur Torkil V. Rasmussen, at vit skulu lata tað upp til veljararnar at gera av.
- Hvør skal gera av, hvørjar avmarkingarnar vera? Tað er ein demokratiskur rættur at stilla upp, og so er tað upp til veljaran at gera av, um tey vilja hava hetta ella hatta valevnið. Og velja tey ein løgtingslim í t.d. Tórshavnar Býráð, so er tað tað tey gera, sigur Torkil V. Rasmussen.


c: text/html

text: Shaila millum Garðarnar setti í morgun føroyskt met í 100 frí, við tíðini 59.63, har metið hjá Elspu Mørkøre frá evropeisku juniormeistarastevnuni í 2006 á Mallorca var 59.64. Tilmeldingartíðin hjá Shailu var 1:00.25, so talan var um eina stóra betring, og fyrsta tíð hjá Shailu undir minuttin á langgeil. Birita Debes betraði eisini avbera nógv um sína bestu tíð, við at svimja 1:03.10 har besta tíð hjá henni áðrenn, frá Reykjavík International í januar, var 1:06.40. Møguliga juniormet, við tað at Kravtíðin til juniormet stendur at vera 1:01.93 á bæði stuttgeil sum á langgeil, og tí møguliga skal umroknast til 1:03.17. Samanlagt gjørdust Shaila og Birita ávíkavist nummar 90 og 124 av 161 luttakandi, har tær sambært tilmeldingartíðunum lógu til at gerast nummar 98 og 147.

robotstxt: allowed

filter: keep


text:
Poul Michelsen, landsstýrismaður í uttanríkis- og vinnumálum, er í hesu vikuni á arbeiðsferð í Keypmannahavn, upplýsir Uttanríkis- og vinnumálaráðið.
Seinnapartin mánadagin hittir Poul Michelsen danska uttanríkisráðharran Anders Samuelsen. Teir fara millum annað at umrøða uttanríkispolitisku lógina, norðurlandamál og Brexit.
Mánakvøldið verður sendistovan á Norðuratlantsbryggjuni karmur um eina móttøku fyri teimum knapt 100 sendifólkunum, sum virka kring heimin, men eru savnað í Keypmannahavn næstu vikuna. Føroyar og Grønland skipa í felag fyri móttøkuni.
Á tiltakinum leggja umboð fyri Hagstovuna og Vinnuhúsið fram um Føroyar, umframt at landstýrismaðurin í uttanríkis- og vinnumálum, sum verður vertur, greiðir frá politisku viðurskiftunum í Føroyum.
Mikudagin hevur japanski varaumhvørvismálaráðharrin Tadahiko Ito boðið Poul Michelsen á fund. Ráðharrin hevur fyrr vitjað í Føroyum, tá sum tinglimur. Á fundinum fara teir at umrøða ráðstevnuna World Food Summit, ið báðir skulu taka lut á hósdagin. Eisini framtíðar samstarv og handilssamband millum Japan og Føroyar er á skrá fyri fundin.
Hósdagin og fríggjadagin verður Poul Michelsen við á stóru altjóða mattoppfundinum World Food Summit. Landsstýrismaðurin skal á pallborðsfundi umrøða týdningin av og møguleikarnar fyri fjølbroytni í mati, millum annað við støði í serføroyska siðbundna ræsta.
Hóskvøldið skal Poul Michelsen handað eina av norðurlendsku Embla matvirðislønunum, ið verða latnar á Ráðhúsinum í Keypmannahavn. Føroyingar eru tilnevndir til fleiri virðislønir.


text:
Sandvík
Sandvík er ein bygd í Suðuroynni. Sandvík er niðursetubygd og vóru tað hvalbingar, ið komu hagar um 1815. Tá kallaðist víkin Hvalvík, seinni varð navnið broytt til Sandvík. Sandvík er norðasta bygdin í Suðuroynni. Nærmasta grannabygd er Hvalba. Hesar báðar bygdir vóru bundar saman við einum tunnli í 1969. Sandvíkartunnilin er 1500 metrar langur, hann hevur eina koyribreyt og fleiri møtipláss. Tunnilin er 2,8 metrar høgur og er hann lægsti tunnil í Føroyum.[2]
Innihaldsyvirlit
Víkingabygd[rætta | rætta wikitekst]
Sjálvt um Sandvík er niðursetubygd, so hava fólk tó búð í Sandvík í Víkingatíðini. Bygdin er nevnd í Føroyingasøgu við navninum Sandvík, og har búði Torgrímur illi. Hann var eingin vinmaður við Sigmund Brestisson, ið vildi hava Føroyar at vera skattland Noregs kongs. Tá ið Tróndur í Gøtu við sínum monnum søkti at Sigmundi, noyddist hesin at loypa í havið og svimja alla leið úr Skúvoy til Sandvíkar. Har beindi Tórgrímur fyri honum og tók gullringin, sum Sigmundur hevði um armin.
Sandvík ella Hvalvík[rætta | rætta wikitekst]
Sandvík var ikki bygd aftur fyrrenn millum 1813-1816. Frá miðøld og fram í 20. øld hevur bygdin itið Hvalvík. Hetta var ikki heppið, tí onnur bygd við sama navni var í Føroyum. Í 1911 varð tí ásett, at henda bygdin í Suðuroy skuldi fáa sítt gamla navn, Sandvík, aftur.
Húsið uttan Ánna[rætta | rætta wikitekst]
Í 1866 bygdi Niels Jacob Olsen húsini Uttan Ánna, sum í dag er forminnissavn. Húsini eru tey fyrstu, sum eru bygd uttan fyri ta stóru ánna, ið rennur mitt gjøgnum bygdina.
Onnur gomul hús[rætta | rætta wikitekst]
Fleiri gomul hús og bygningar eru í bygdini, m.a. er ein gomul smiðja, sum Tummas Thomsen átti. Eisini er ein gamal handil fra 1877, sum var úthandil hjá handilsmonnunum á Tvøroyri. Tað var Jens Marius Nielsen, sum var seinasti handilsmaður har.
Ásmundarstakkur[rætta | rætta wikitekst]
Vestan fyri Sandvík liggur Ásmundarstakkur, ið er ein stórur klettur, sum einaferð var fastur í landinum, men ikki longur. Eitt lítið sindur longur suðuri liggur Tvørgjógv (Neytakonugjógv), har níggju neytakonur gingu seg útav í mjørka. Tunnilin til Sandvíkar kom ikki fyrr enn í 1970, men tunnilin er ikki tíðarhóskandi longur.
Brot úr Sandvíkssanginum[rætta | rætta wikitekst]
Lag: Højt over fjellet (skjótari tempo) Engedahl & Stordahl: Midnattsolens land.
- Sandvík, mín heimbygd, kær tú mær er,
- prúðasta bygd í føroyum tú er,
- gitin tú er um landið alt,
- aldrin tú gloymast skalt.
Myndir[rætta | rætta wikitekst]
-
-
-
-
Sandvík, sæð frá staðnum beint við tunnilsmunnan á Sandvíkstunnlinum
-
-
-
Keldur[rætta | rætta wikitekst]
- Faroestamps.fo - Sandvík.
- Blað 1 - Des. 2006 - 8 flokkur í Hvalba.
- Landsverk.fo
Slóðir úteftir[rætta | rætta wikitekst]
- hvalba.fo, Hvalbiar kommuna.
- Myndir úr Sandvík á Flickr.com


text:
Tær báðar verkætlanirnar hava støðið í stóru ráðstevnuni í fjør - Growth in blue bioeconomy - og byggja á tilmæli frá henni.
Onnur verkætlanin hevur fyribils enska arbeiðsheiti ‘Fish and Fashion’ og hin verkætlanin, ið er ein altjóða ráðstevna, snýr seg sum bláan tilfeingisbúskap í lítlum oyggjasamfeløgum.
Tilsamans hevur Norðurlendska Ráðharraráðið játtað 4 millliónir krónur til tær báðar føroysku verkætlanirnar, ið NORA nú skal seta í verk í 2016 og 2017.
Undir danska formansskapinum fyri Norðurlendska Ráðharraráðið í fjør høvdu Føroyar formansskapin í fiskivinnusamstarvinum. Yvirskriftin fyri føroyska partin av formansskapinum var Blái tilfeingisbúskapurin. Undir hesi yvirskrift vóru fleiri verkætlanir og tiltøk. Høvuðstiltakið var stóra altjóða ráðstevnan ‘Growth in blue bioeconomy’, sum Fiskimálaráðið skipaði fyri.
Skipanin við formansskapinum, er at hvørt landið hevur leiðsluna í arbeiðinum í eitt ár, men at verkætlanirnar, sum vera settar í verk, vera framdar yvir trý ár.
Í farnu viku skrivaðu Fiskimálaráðið og NORA – Norrønt Atlantssamstarv, undir avtalu, sum hevur við sær, at NORA skal standa fyri tveimum teimum seinastu verkætlanunum, sum eru partar av føroyska partinum av formannskapinum.


text:
Kinna Poulsen leggur fyri við at fortelja um tað kvøldið í januar 2013, tá ið Tóroddur Poulsen fekk Mentanarvirðisløn Landsins handaða í Klaksvík av Bjørn Kalsøe mentamálaráðharra. Tí sama manninum, sum listarmaðurin ein mánaða áðrenn hevði hótt við at skræða nossini undan, um hann vísti seg til eina framsýning í Steinprenti. At yrkjarin var endaður í hesari fyri tey flestu eitt sindur tvørligu støðu, er sambært Kinnu í veruleikanum kanska ikki so løgið, t
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
EB/Streymur hevur í kvøld longt sáttmálan við Rógva Egilstoft Nielsen.
Liðskiparin, sum kom til felagið í 2013, og hann hevur verið sera væl dámdur frá fyrsta degi.
Rógvi er ein sera týdningarmikil leikari fyri liðið, og umframt tað ger hann eitt stórt arbeiði í felagnum, har hann m.a. er venjari hjá ungdómsliði.
Komandi ár fær hann eisini aðrar uppgávur í ungdómsmenningini hjá felagnum.
Nýggi sáttmálin hjá Rógva er galdandi fyri tvey tey komandi árini.
Last Updated on hósdagin, 21. september 2017 23:15
Sæð: 1454 ferðir
EB/Streymur hevur í kvøld gjørt nýggja avtalu við høvuðsvenjarin hjá Effo-liðnum, Heðin Askham, um at hann eisini stendur við róðrið komandi kappingarár.
Last Updated on týsdagin, 29. august 2017 20:19
Sæð: 973 ferðir
Við einum megnar avriki komu vit aftur í aftur og vendu 0-1 til 2-1. Málslúkurin hjá okkum, Arnbjørn Hansen, skoraði bæði málini.
Við dystinum í dag fingu vit longt EB/Streyma-kompleksið hjá KÍ í Streymnesi. Síðan 2007 hevur ikki eydnast KÍ at vunnið á okkum í fremstu mansdeildini við Margáir. Søtt, tá hugsað verður um, hvussu KÍ spilti okkum spælið árið fyri.
Last Updated on týsdagin, 15. august 2017 21:23
Sæð: 1314 ferðir
Við einum góðum innsatsi megnaðu okkara leikarar at koppa HB. Tað endaði 2-1 heima við Margáir. Fyrsti málskjútti í dystinum gjørdist Poul G. Olsen, sum eftir innkast frammi í høgru síðu smekkaði ein bólt móti málinum úr spískum.
Last Updated on mánadagin, 07. august 2017 13:41
Sæð: 1273 ferðir


text:
27.12.2017 Jenis av Rana
Viðtalan er stongd 28. og 29. decembur. Við bráfeingis tørv á læknahjálp verður víst til Sten Larsen 28. dec. og til Róa á Kósini 29. dec. Tað ber ikki til at samskifta um heimasíðuna, meðan vit eru burturstødd
29.11.2017 Jenis av Rana
Onki viðtalustarvsfólk er í viðtaluni 30/11 og 1/12 -17.Tí ber ikki til at samskifta um heimasíðuna, hesar dagar. Tað ber til at samskifta um telefonina.
14.07.2017 Jenis av Rana
Vegna summarfrí, er viðtalan stongd frá mánadegnum 17. juli. Opið er aftur mánadagin 14. august. Hava tygum átrokandi tørv á læknahjálp og endurnýggjan av reseptum, verður víst til Sten Larsen kommunulækna. Eftir kl. 16 og í vikuskiftinum er vaktlækni at hitta á tlf. 1870. Tað ber ikki til at samskifta um heimasíðuna, meðan vit eru í summarfrí.
24.04.2017 Jenis av Rana
Flaggdagin er viðtalan stongd, bráneyðug læknahjálp fæst við at ringja til vaktlækna tlf. 1870
16.06.2014 Øll
Læknahúsið í Gundadali hevur fingið nýggja heimasíðu. Umframt kunning um viðtalunar, ber til at bíleggja og avlýsa tíðir, endurnýggja reseptir og fáa svar uppá kanningar. Samstundis verður tað ikki møguligt at senda teldupost beinleiðis til læknan. Vónandi verður heimasíðan væl móttikin.


text:
Hvat skal eg skriva um?
Eitt tað fyrsta, sum tú skalt gera, er at velja eitt gott evni til uppgávuna.
Ofta fáa næmingarnir ein lista við evnum, sum lærarin hevur valt, og teir kunnu so velja okkurt av hesum.
Annars er tað altíð eitt gott hugskot at skriva uppgávu um eitt evni, sum tú hevur áhuga fyri.
Men, hav eisini í huga ...
Tað kann meir enn so vera, at tú vilt vita um okkurt, sum tú einki kennir til frammanundan.
Viðhvørt kann tað vera gott ikki at vera ov nógv bundin at tí, sum tú heldur teg vita nakað um.
Tað kann eisini vera stuttligt av og á at velja at kanna okkurt, sum tú ikki veitst so nógv um frammanundan.
Soleiðis velur tú evni
1. Evnið skal sjálvandi hóska til lærugreinina
2. Ger ein lista við evnum, sum hava tín áhuga
3. Fá góð hugskot:
a) leita á Internetinum eftir upplýsingum
b) hygg í onkra alfrøði ella handbók og les eitt sindur um evnið, at vita hvat tað snýr seg um
c) tosa við vinir og familju
4. Vel evni
Vanliga eigur evnið ikki at vera ov breitt, men betri er at velja eitt undirevni, fyri á tann hátt at lýsa høvuðsevnið.
Dømi:
2. heimsbardagi,
Føroyar undir 2. heimsbardaga,
jødatýning,
nasisma,
mótstøðurørslur
o.s.fr.
Nær skal uppgávan latast inn?
Annars er eisini gott at vita, hvussu uppgávan skal vera (eitt nú hvussu nógvar síður o.s.fr.), og nær hon skal latast inn. Skulu tit gera uppgávuna í felag (bólkaarbeiði), so er skilagott at gera eitt arbeiðsbýti: hvør ger hvat?
Hvussu skal uppgávan síggja út?
Spyrjið eisini læraran, um tit til dømis kunnu gera uppgávuna og lata hana inn sum eina heimasíðu, bæði við myndum og teksti.
Sí eisini: Kunngerð um verkætlanaruppgávuna


text:
Í longri tíð hava vit verið tilvitað um, at 300 tær fátækastu familjurnar í Føroyum ikki hava mat á borðið hvønn dag ella tað mest neyðturviliga til gerandisdagin og at taka lut í samfelags
Tey mugu leita sær hjálp frá hjálparfelagsskapum og góðum fólki fyri at fáa mat og tað mest neyðuga til høldar hvønn dag. Í hesum 300 familjunum eru yvir 500 børn. Hesum kunu vit ikki hyggja at í okkara ríka samfelag. Hetta eru ikki tær Føroyar, ið vit ynskja.
At bøta um livikorini og møguleikarnar, krevur broytingar og átøk, ið kunu taka styttri og longri tíð.
Á fundi í Miðlahúsinum í gjárkvøldið viðgjørdu formenninir í politisku flokkunum hesar spurningar.
Tað mest ítøkiliga uppskotið, ið kann bøta um tann átrokandi tørvin, er at hækka barnaískoyti við 1500 krónum pr. barn til hesar 300 familjur. Tað kostar okkum góðar 9 milliónir.
Hetta er ikki eitt partapolitiskt mál. Eingin flokkur ynskir, at børn skulu liva í fátækraváða. Og tað tóktist í gjárkvøldið sum, at allir floksformenn vóru áhugaðir í at loysa tann bráðtørv, sum er hjá hesum familjum.
Tí fer Tjóðveldi nú undir at savna undirtøku á tingi til at leggja eitt uppskot fyri um, at játta hesar 9 milliónirnar til hækkað barnaískoyti til hesar familjur.
Tjóðveldi


text:
Lestrartíð: 1 ár
Umsóknarfreist: 15. mars
Útbúgvingarstovnur: Glasir í Marknagili,Miðnámsskúlin í Suðuroy,Miðnám á Kambsdali
Útbúgvingarstaður: Tórshavn,Hov,Kambsdalur
FHS Yrkisnám er støðisútbúgving innan fyrisiting, handil og skrivstovu og veitir næmingum sjálvstøðugt prógv. Lærugreinar verða bodnar út á FHS innan handil og búskap, har tú m.a. lærir um keyp, sølu, tænastuveiting og roknskap.
Undirvísingin á FHS Yrkisnámi er fjøltáttað og fevnir um floksundirvísing, einstaklingaarbeiði, temadagar, verkætlanir og kappingar (bæði innan- og uttanlands). Harumframt verður bólkaarbeiði brúkt nógv, tí eitt av endamálum skúlans er at menna samstarvsevnini og persónligu eginleikarnar hjá næmingunum.
Hugsar tú um at fara í læru innan fyrisiting, handil og skrivstovu, kanst tú byrja við at søkja inn á FHS Yrkisnám, sum er sett saman av yrkislærugreinum og almennum lærugreinum. Flest allar lærugreinar á FHS Yrkisnámi enda við C-stigi. Við rættari samanseting av lærugreinum í FHS Yrkisnámi hevur tú eisini møguleika at fara inn á annað árið á búskaparbreytini, har tú eftir tveimum árum kanst taka eitt gymnasialt miðnámsprógv.
Tá ið tú hevur tikið FHS Yrkisnám, fevnir skrivstovulæran um 2 skúlaskeið, sum til samans eru 30 undirvísingardagar. Harafturat verður ein vika nýtt til at skriva yrkisroyndina. Skúlagongdin fylgir tó skúlaárinum, tí er vanliga undirvísingin ein dag um vikuna í 30 vikur í tíðarskeiðnum august til mai-juni árið eftir.
Hevur tú lokið FHS Yrkisnám, er lærutíðin innan handils- og skrivstovuyrkið 3 ár.
Lærutíðin er styttri, um tú hevur gymnasiala miðnámsútbúgving. Um tú hevur fingið lærusáttmála innan handils- ella skrivstovuyrkið og ikki hevur FHS Yrkisnám frammanundan, er lærutíðin 4 ár.
Næmingar við fráfaringarroynd fólkaskúlans kunnu søkja beinleiðis inn á FHS Yrkisnám. Næmingar, sum fara í læru, og sum hava miðnámsútbúgving frammanundan, kunnu søkja inn á FHS Yrkisnám sum stakgreinalesandi/lærlingur.
Á FHS Yrkisnámi fært tú førleikar, ið geva tær møguleikar at:fara undir yrkisútbúgving við trý ára lærutíð innan fyrisiting, handil ella skrivstovu
● søkja inn á 2. árið á búskaparbreytini
Um tú vilt søkja inn á 2. árið á búskaparbreytini, skalt tú hava FHS Yrkisnámsprógv við nóg góðum úrsliti og svarandi til førleika á C-stigi í øllum lærugreinum á fyrsta ári á búskaparbreytini. Ein treyt er, at tú tekur lærugreinina ítrótt og heilsu C, áðrenn tú fært prógv sum búskaparstudentur.
Á Føroya Handilsskúla ber til at taka yrkisútbúgvingar innan:
● heilsølu og smásølu við sergrein sum handilsatstøðingur
● skrivstovu við sergrein í fyrisiting
Harumframt kanst tú útbúgva teg innan skrivstovuyrkið við sergrein sum advokatskrivari, innan almenna fyrisiting, fyrisiting, læknaskrivari, grannskoðan, speditión/shipping, og ferðavinnu. Skúlaskeið verða tikin í Danmark.
Hevur tú staðið yrkisútbúgving við ávísum almennum lærugreinum á C-stigi, og hevur tú tvey ára viðkomandi vinnulívsroyndir, kanst tú søkja um upptøku á stuttum framhaldsútbúgvingum, t.d. akademiútbúgving.
Glasir, Marknagil – www.glasir.fo
Miðnámsskúlin á Kambsdali – www.kambsdalur.fo


text:
Farmaskip misti ferju
Danska farmaskipið skuldi hava tvær smærri ferjur umborð, men tá teir hivaðu aðra um bryggjukantin, gleið hon og fór á bláman. Sí film undir greinini.
Farmaskipið Thor Gitta hoyrir til reiðaríið T-Red í Svendborg. Í gjár var skipið í Galway í Írlandi, har tað skuldi lasta tvær smærri ferjur, ið skuldu flytast til Mauritius.
Tá onnur ferjan varð hivað umborð, brast annar endin, og ferjan brast á sjógv. Tríggir mans vóru umborð á ferjuni, og hesir fingu snuddir, hóast hesir ikki vóru álvarsligir.
Ferjurnar eita Clann Na nOilean og Clann Eagle I.
Írska arbeiðseftirlitið er farið undir kanningar av tilburðinum, og meðan hesar fara fram, liggur danska skipið fyribils í Galway.
Kelda: Netavísin
[youtube=http://www.youtube.com/watch?v=pGaottnxt0I]
Fleiri greinar
18. Jun 2014 - 10:40
Trolararnir eru seldir fyri 12 mió. kr hvør. Vesturvarði og Vesturskin hava 120 óbrúktar fiskidagar, tað sum er eftir av fiskiárinum.Nýggja partafelagið Baglhólmur í...
09. Jun 2014 - 15:14
Teir fimm føroyski flakatrolararnir Akraberg, Enniberg, Gadus, Ran og Sjúrðaberg sigla mest sum pendulfart fyri tíðina. Enniberg fór aftur til fiskiskap i síðstu viku og...
08. Jun 2014 - 23:53
Chr.Høy, sum hevur ligið í Hvalvík seinastu tíðina, hevur nú set kósina ímóti Grønlandi har skipið millum annað skjal virka sum mótøkuskip.Skipið er leiðga til...
05. Jun 2014 - 15:07
Eysturbúgvin og Vesturbúgvin landa á Toftum, teir hava uml. 220.tons, tað er Tavan í Leirvík, sum keypir gulllaksin frá Eysturbúgvanum og Vesturbúgvanum. Í Kollafirði...
29. Mai 2014 - 17:46
Reiðaríði, ið eigur danska nótaskipið Beinur úr Hirtshals hevur bílagt nýtt nótaskip, ið skal byggjast á Karstensens Skibsvæft í Skagen.Nýggi Beinur verður sera nútímans og...
25. Mai 2014 - 23:29
Fleiri skip liggja í løtuni í Ánunum og Norðlýsið hevur fingið nakrar myndir av skipunum.Á einari mynd sær tveir fyrrverandi Høgaberg, ið vóru heimahoyrandi...


text:
- Tíðindi, mentan og ítróttur
Løkke kannar stjórnarskipanina
Hann hevur boðað Føroyanevndini hjá Fólkatinginum frá, at hann sum forsætisráðharri hevur heitt á danska løgmálaráðið um at kanna, um uppskotið til stjórnarskipan er í stríð við donsku grundlógina.
Ríkisumboðið í Føroyum hevur týtt bæði uppskotini til føroysku stjórnarskipan frá 2010 og 2017 til danskt.
Í 2011 segði Lars Løkke Rasmussen, sum eisini tá var forsætisráðharri, at uppskotið um stjórnarskipan var í stríð við grundlógina.
Danski forsætisráðharrin hevur í fleiri umførum sagt, at ein stjórnarskipan, sum fer út um donsku grundlógina, er tað sama sum at taka loysing.
Sí eisini


text:
Ikki avhenintaðir vinningar
Frá lutaseðlasøluni hjá KFUM Skótunum við Løkin.
Vinningur nr. 6: Seðil nummar 0037, IKKI AVHEINTAÐUR
Vinningur nr. 7: Seðil nummar 1239, IKKI AVHEINTAÐUR
*um vinningarnir ikki verða avheintaðir innan 15. januar 2018, fella teir aftur til skótarnar.
Kunnandi fundur um Jamboreeina í USA 2019
Kunnandi fundir um Jamboreeina í USA 2019 verður í skótahúsinum við Løkin hósdagin 11. januar 2018. Øll eru vælkomin.
Fundurin finst eisini sum facebook tiltak her Kunnandi fundur um Jamboreeina í USA í Rúnavík.
Meira kunning um sjálva Jamboreeina kann finnast inn á facebok Jamboree 2019 Skótarnir í Føroyum.
Nýtt økisnavn: skotar.fo
KFUM-Skótarnir við Løkin hava skift økisnavn til skotar.fo.
Við nýggja økisnavninum verður heimasíðu addressan meira einføld.
Ætlanin er eisini at nýggja økisnavni skal nýtast til teldupostar hjá KFUM-Skótarnir við Løkin
Gamla økisnavni skotarnirvidlokin.fo verður hervið tikið úr nýtslu og vil leiða víðari nýggja økisnavni til tað verður ógildað.
Lutaseðilin
Skótarnir vilja nýta høvið at takka øllum, ið hava stuðla okkum við at keypa lutaseðlar. Vinnarnir eru nú funnir, áljóðandi soleiðis:
Málningur frá Jørgin Olsen: 149
Málningur frá Maritu Vestergaard: 720
Brunch til 4 pers. frá Café Cibo: 235
2 royktir laksar frá Sjógæti: 136
2 royktir laksar frá Sjógæti: 308
1 feskur laksur: 798
1 feskur laksur: 664
1 sodavatnskassi frá Føroya Bjór: 304
1 sodavatnskassi frá Føroya Bjór: 115
Enn einaferð vilja vit takka øllum, ið keyptu lutaseðilin, og stuðlaðu Skótunum. Vinnandi seðlarnir kunnu ringja á tlf. 285764 ella 225253. Sigast skal, at allur peningur frá søluni fer óskerdur til Skótaarbeiðið við Løkin.
Nýtt á heimasíðuni: Tilmelding til legur á netinum
Sum nakað heilt nýtt, so verður tilmelding til legur nú eisini gjørt lættari hjá legu-luttakarum. Nú ber ikki einans til, at melda seg til legur og annað slíkt í pappír-formi, tí nú er tilmelding á netinum eisini komið til Skótarnar við Løkin!
Fyri at nýta hendan møguleikan fert tú inn undir "ANNAÐ" ovast á síðuni. Síðani trýstir tú á "legur", og velur síðani ta leguna, ið tú skalt tilmeldast til. Tá tú síðani hevur valt røttu leguna trýstir tú á "Tilmelda" ovast til høgru á síðuni, og útfyllir tú síðani teir teigarnar, ið skulu útfyllast.
Tað er eisini møguleiki at fara beinleiðis inn á tilmeldingarsíðuna við at trýsta á her!
Les meira: Nýtt á heimasíðuni: Tilmelding til legur á netinum
Føroyskir skótar á Heims Jamboree í Japan
19. juli fór eitt ferðalag av 68 skótum og leiðarum á ferð til Japan til 23. heims Jamboree, ið var hildin til í Kirara-hama í Yamacuchi. Evni á hesari leguni var "和" (WA): 'a Spirit of Unity', sum m.a. merkir ein eind, samlag, samstarv, vinalag og frið. Av teimum 68 vóru 44 skótar, 5 liðleiðarar og 19 IST'arar. Har av vóru vit 5 skótar og 1 leiðari við frá KFUM-Skótunum við Løkin. Ávegis til Jamboree'ina høvdu skótarnir eina góða viku rundferð, har teir m.a. fingu uppliva býirnar Tokyo, Osaka og Kyoto.
Síðu 1 út av 2


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Sunday, December 25, 2011
Nýggj avskriving av teimum elstu Nýtestamentligu Papyrusbrotunum av Jóhannesar Evangeliinum útkomi
Talan er um eitt átak innan tekstkritik, paleograpy og papyrologi við fokus á Jóhannesar Evangeliið, har elstu og týdningarmiklastu handritini eru: P5, P6, P22, P28, P39, P45, P52, P66, P75.
Slík átøk er gjørd fyrr, nevnast kann bókin hjá Philip W. Comfort og David P. Barrett The Text of the Earliest New Testament Greek Manuscripts. Men her er so ein nýggj roynd, fullførd av tekstkritikkarum og papyrologum í Universitetinum í Birmingham.
Í stuttum kann sigast um handritini:
P5, handrit frá umleið ár 250, sum inniheldur partar av Jóhannes 1, 16 og 20.
P22, frá triðja árhundra, sum inniheldur partar av kapitlunum 15-16. Hesin teksturin og handritið er ein týdningarmikil tekstur í kjakinum millum kristin og muslimar.
P28, frá triðja árhundra, inniheldur kapitul 6.
P39, frá triðja árhundra er av stórum týdningi, eftirsum teksturin er í familju við tvey onnur týdningarmikil handrit: 1) Codex Vaticanus, sum er eitt unciel handrit úr fjórða árhundra, 2) P75, sum eisini gongur undir heitinum Bodmer Papyrus, sum er eitt handrit skriva einaferð í árunum 175-225 og inniheldur Lukas og Jóhannes.
P45, sum vanliga er tíðarfest ár 200 og eldri, men av summum er tíðarfest umleið ár 170 og gongur undir heitinum Chester Betty Papyrus I, sum innheldur øll fýra Evangeliini. Harav er Markus av týdningi eftirsum teksturin tykist at verða í familju við hypotetiska tekstin úr Kæsarea.
P52, annars kent sum John Ryland teksturin; sigst at verða elsta handritið av Jóhannesar Evangeliinum, vanliga tíðarfest millum ár 100 og 150.
P66, eisini kent sum Bodmer Papyrus II, inniheldur tað mesta av kapitlunum 1 til 14 í Jóhannes. Handritið er skriva einaferð umleið ár 200. Handritið vísir á at skribenturin hevur nýtt bæði tekstir úr Alexandria og tann Vesturlendska.
P75, við heitinum Bodmer Papyrur, innheldur part av tekstinum hjá Lukas og Jóhannes og er frá tíðini 175-225.
Kelditilfar:
Bart Ehrman, Misquoting Jesus: The Story behind who Changed the Bible and Why
Bruce Metzger & Bart Ehrman, The Text of the New Testament: It's Transmission, Corruption and Restoration
Burnett Hillman Streeter, The Four Gospels a Study of Origins
George Eldon Ladd, The New Testament and Criticism
Graham Stanton, Gospel Truth: New Light og Jesus and the Gospels
Philip Comfort, The Origin of the Bible
Raymond Collins, Introduction to the New Testament


text:
« Back to list
[This text is not available in English]
Svenskur barnabiografur
[This text is not available in English]
Svenskur barnabiografur við kendum svenskum filmum
Á Land í eygjsón kunnu børnini gleða seg til eina røð av kendum svenskum barnafilmum. Pippi, Ronja, Álvur Ákason, Emil og fleiri onnur.
SkráinSunnudagin 24. september kl 14:00-17:00
Kl.14:00 - 15:00 : Pippi (2 partar, hvør partur varir umleið 30 min.)
Kl.15:00 - 17:00 : Ronja RánsmannadóttirLeygardagin 30. september kl 10:00-11:00 og kl. 15:00-17:00
Kl. 10:00 - 11:00 : Emil & Ida úr Lönnibergi
Kl. 15:00 - 15:40 : Álvur Ákason (4 partar, hvør partur varir umleið 10 min.)
Kl. 15:40 - 17:00 : Pettson og Findus – kettunauturinSunnudagin 1. oktober kl. 14:00-17:00
Kl. 14:00 - 15:20 : Mamma Mu og krákan
Kl. 15:30 - 17:00 : Detektivstovan hjá Lassa og Maiu
Um filmarnarTil tey yngstu børnini:Mamma Mu og krákan, 2008, úr 3 árum, 77 min.
Mamma Mu er ein reyð mjólkikúgv, sum ikki er heilt sum hini neytini í fjósinum og á bønum, sum halda tað er feitt bara at jótra og kveistra flugur burtur við halanum. Mamma Mu vil svimja, súkkla, reiggja, skoyta og dansa og hon gerst vinur við Kráku, sum heldur honn er ein løgin kúgv!Emil & Ida úr Lönnibergi, 2013, úr 3 árum, 59 min.
Emil býr í Katholti í Smálandi saman við mammu og pápa og lítlusystrini Idu umframt tænastufólkunum Alfred og Linu. Hann ger alla tíðina skálkabrøgd, mest av óvart, og endar í skúrinum, har hann telgir træverur til pápin hevur sissað seg aftur.Álvur Ákason, úr 3 árum, hvør partur er 10 min.
Nógvar søgur eru um 7 ára gamla Álv Ákason, sum er ein heilt vanligur drongur, ið býr einsamallur saman við pápa sínum í stórbýnum. Stórur er hann ikki og heldur ikki sterkur. Og hann berjist heldur ikki. Hann tímir bara væl at spæla og stuttleika sær, men kann eisini blíva súrur, øvundsjúkur og bangin fyri spøkilsum.ða ika sær, men hann kann eisini gerastPettson og Findus – kettunauturin, 2000, úr 3 árum, 77 min.
Alt byrjar tá Pettson verður læstur inni á vesinum og verður øgilga súrur. So súrur, at hann krevur at Findus vaska og rudda. Findus tekur avgerð um at skriva til Kong, so Kongur kann sannføra Pettson um, at smáar kettur ikki eiga at vaska og rudda.Pippi, hvør partur er umleið 27 min.
Pippi Langsokkur er heimsins sterkasta genta, sum býr á Villingaváli saman við harra Nilsson og hestinum. Í grannahúsunum búgva Tummas og Annika, sum gerast bestu vinir hjá Pippi. Pippi dugir væl at finna upp á stuttlig spøl, hóast hon eisini fær ilt í tey fínaru fólkini við sínum skálkabrøgdum.Til tey eldru børnini:Ronja Ránsmannadóttir, 1984, 120 min, loyvdur øllum, men fráráddur børnum undir 7 ár.
Eina ódnarnátt verða tvey børn í tveimum ránsmannabólkum fødd: gentan Ronja og drongurin Børkur. Ronja býr á Mattisborgini saman við foreldrunum og restini av ránsmannabólkinum. Ta náttina, hon varð fødd, varð borgin klovin í tvey av einum snarljósi. Gjógvin gjøgnum borgina verður rópt Heljargapið. Øðrumegin búgva Ronja og tey og hinumegin búgva Børkur og tey. Ronja og Børkur gerast vinir og royna at fáa sátt og semju millum tey vaksnu.Detektivstovan hjá Lassa og Maiu: Loyndarmálið hjá von Brom, 2014, 73 min, loyvdur øllum, men fráráddur børnum undir 7 ár.
Lassi og Maia búgva í Válavík. Tá tey ikki eru í skúla, reka tey detektivstovuna hjá Lassa og Maiu. Hesuferð snýr tað seg um, at Lassi og Maia noyðast at hjálpa fitta politimeistaranum í Válavík at fanga tjóvin, sum stjelur sjáldsamar og virðismiklar lutir, so hann sleppur undan at missa starvið.


text:
Húsaprísir hækka og leigubústaðir vanta
Fólkatalið í Tórshavnar kommunu veksur alsamt, og við fólkatalinum og ferðini á búskapinum eru hús og íbúðir alsamt dýrkað í høvuðsstaðnum.
Bústaðarmeklarafeløgini Inni og Skyn upplýstu nú um dagarnar, at meðalprísurin á einum húsum í Tórshavnar kommunu er 2,5 mió. kr.
Hetta er ein hálv millión meira enn fyri fýra árum síðan.
Stórt hugflog krevst ikki at síggja, at ein ung familja, sum skal seta búgv í kommununi í dag, skal lyfta tungar byrðar, skulu hús keypast fyri hendan prísin.
Samstundis er greitt, at útboðið av leigubústøðum er ov lítið.
Bústaðir hava bygt 34 leigubústaðir í kommununi seinnu árini, og felagið hevur boðað frá, at sáttmáli skjótt verður gjørdur um 38 leigubústaðir aftrat oman fyri Berjabrekku. Eisini verða 37 lestraríbúðir gjørdar í løtuni.
Hetta er alt at fegnast um.
Hugmyndin aftan fyri Bústaðir er at skapa øllum atgongd til góðan og tryggan bústað, og hendan hugmyndin er bjørt og týdningarmikil.
Men Tórshavnar kommuna kann ikki bara bíða eftir Bústøðum í bústaðarmálum.
Setir kommunan seg at bíða eftir loysnum, ið onnur skulu skapa, vendir hon blinda eygað til fjøltáttaðu avbjóðingarnar á bústaðarøkinum, og tað fer at seinka neyðugu loysnunum.
Næsta býráð eigur straks at fáa allan bústaðartørv í kommununi lýstan, so fremjast kann ein ætlan fyri, hvussu hann kann nøktast innan ásett áramál.
Framrokningar á eldraøkinum tala sítt greiða mál um tørvin har. Framrokningar viðvíkjandi tilvaksandi ættarliðnum eiga eisini at vísa, hvør tess bústaðartørvur kann væntast at verða næstu árini.
Ein heildarætlan fyri allan bústaðartørv í Tórshavnar kommunu stendur ovarlaga á dagsskránni í hjá Tjóðveldi næstu setu. Tær íløgur, ið kunnu hugsast at gerast neyðugar, eru væl útgivnar, tí tær tæna fólkinum fyrst og fremst.


text:
Upplýsingartíðin
Upplýsingartíðin er heiti á mentanarligum ráki í Evropa, sum fylgdi eftir renesansuna. Upplýsingartíðin verður roknað at byrja við John Locke (1632 - 1704) og enda við Immanuel Kant (1724 - 1804). Meginhugsanin í upplýsingartíðini er bjartskygd fatan av mannavitinum og vón um eina bjarta framtíð fyri mannaættina. Longu í renesansuni var heimspekin byrjað at gera seg leysa av gudfrøðiliga grundarlagnum, og henda gongd verður fullførd við upplýsingartíðini. Tað eru serliga Ongland, Skotland, Týskland og Frakland, sum eru háborgin í upplýsingartíðini.


text:
Nógv verður tosað um fiskivinnunýskipan í hesum døgum, og tað kann vera fløkjasligt at skilja, hvat tosað verður um, sigur Føroyanevndin hjá MFS, sum tí skipar fyri tiltakinum ”fiskivinna for dummies” mikudagin 1. mars kl. 19:30 í Smæruni.
Johnny í Grótinum, búskaparfrøðingur, greiðir heilt grundleggjandi frá um fiskivinnupolitikk, soleiðis at tað verður lættari at skilja pallborðskjaki, sum verður aftaná.
Aftaná framløguna hjá Johnny í Grótinum verður pallborðsfundur, har tað serliga verður kjakast um útlutan av fiskirættindum við støði í uppskotunum hjá nýskipanarnevndini, Sambandsflokkinum, Jóannesi Jacobsen og Hermanni Oskarssyni, og annars tað, sum hevur verið frammi í almenna kjakinum.
Til kjakið luttaka Høgni Hoydal, landsstýrismaður, Magni Laksafoss, løgtingsmaður, Jóannes Jacobsen, búskaparfrøðingur og Hanus Hansen, reiðari. Djóni Højgaard stýrir kjakinum.


text:
Hann takkaði fyri seg við blómum og røðum, men nú er 38-ára gamli Fróði Benjaminsen aftur á landsliðnum. Tað var stóra søgan, tá ið Lars Olsen, landsliðsvenjari, á tíðindafundi fyri løtu síðan avdúkaði liðið, sum skal spæla móti Ungarn á Tórsvølli.
Fróði Benjaminsen er vorðin fastur fúsur í miðverjuni hjá HB í ár, men tað er sum defensivur miðvallari, at hann er úttikin. Landsliðsvenjarin avdúkaði, at hann fekk eitt prát við gamla liðskiparan á ólavsøku, í edrúum standi, og tá samdust teir um, at Fróði tekur enn eitt tørn. Fróði hevur spælt 87 landsdystir, og tað er met.
Hinvegin undrast helst fleiri um, at hvørki stóra stjørnuskotið hjá KÍ, Jóannes Bjartalíð, ella hin áloparin hjá oddaliðnum, Páll Klettskarð, eru úttiknir hesa ferð. Orsøkin at Bjartalíð ikki er við A-landsliðnum, segði Lars Olsen vera, at hann skal heldur spæla á U-21 liðnum, tí har fær hann fasta spælitíð. Hann nevndi eisini Ára Mohr Jónsson, Hákun Edmundsson, Jákup Andreasen og Jákup Thomsen í hesum samanhangi.
A-landsliðið skal spæla fyrsta dystin í HM-undanspælinum móti Ungarn á Tórsvølli tann 6. september.
Liðið er hetta:
Málmenn: Gunnar Nielsen, Teitur M. Gestson og Kristian Joensen.
Verja: Sonni Ragnar Nattestad, Atli Gregersen, Jónas Tór Næs, Rógvi Baldvinsson, Viljormur Davidsen, Gilli R. Sørensen, Bárður Hansen og Jóhan Troest Davidsen.
Miðvøllur: Kaj Leo í Bartalstovu, Róaldur Jakobsen, Sølvi Vatnhamar, Árni Frederiksberg, Heini Vatnsdal, Hallur Hansson, Brandur H. Olsen, Poul Jóhannus Justinussen, René Shaki Joensen og Fróði Benjaminsen.
Álop: Klæmint A. Olsen og Jóan Símun Edmundsson.


text:
Komandi hóskvøld, 9. februar, skipar Samfelagið fyri almennum tiltaki í Posthúskjallaranum í Havn. Tiltakið byrjar klokkan 19 - dyrnar lata upp hálvan tíma áðrenn.
Samfelagið er føroyska felagið hjá samfelagsfrøðingum, og evnið á tiltakinum hesaferð eru veljarakanningar, ella fyri so óvissan við slíkum kanningum.
"Hvønn týdning hava veljarakanningar fyri valstríð og fyri fjølmiðladekningin?" Tað fer Rógvi Olavson, mentanarsosiologur og fjølmiðlafólk, at røða um.
"Hvussu verða veljarakanningar gjørdar í Føroyum og hvussu verða tølini viðgjørd? Hvørjar eru styrkirnar og veikleikarnir við innsavningini? Er verri at gera umboðandi veljarakanningar í dag í mun til áður" Tað fara Laila Hentze, stjóri á Gallup Føroyum, og Heri á Rógvi, stjóri á Lóðri, at siga nakað um.
"Uttanlands verða úrslitini úr fleiri veljarakanningum sett saman fyri at raka betri". Flóvin Eidesgaard, støddfrøðiligur búskaparfrøðingur, sum sjálvur hevði sínar forsagnir til amerikanska valið, greiðir frá styrkjunum og veikleikum við hesum háttalagnum.
"Fólkaflokkurin verður størsti flokkur við 24 prosentum, segði veljarakanning í novembur, men hvat merkir tað?" Jón Joensen, hagfrøðingur, greiður frá týdninginum av hagfrøðiligari óvissu fyri úrslitið á veljarakanningum.
Spurnarumfar verður eftir hvørt upplegg.
Tiltakið er alment og ókeypis.


text:
Hendan er altíð verd at fara aftur til, tann deiliga lívsjáttandi rappvideoin hjá Danny Robins um Føroyar. Tí verður tað mín kalendaragáva til tykkara í dag.
Góðu fittu Nudlalesarar
Nú í jólamánaðinum, er ein jólakalendari er á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 17 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist eini góð jól.


text:
Í november 2009 skrivaðu Landsverk, Runavíkar kommuna og Løgreglan undir eina samstarvsavtalu um eina samlaða ferðslutrygdarætlan yvir vegateinin "Undir Gøtueiði – Mýravegur".
Í løtuni arbeiðir ein arbeiðsbólkur við at skriva eitt álit, har hvørt einstakt ferðslutrygdarátak á vegateininum blívur nágreiniliga lýst. Beinanvegin var byrjað at kortleggja verandi støðu og lýsa trupulleikarnar á vegastrekkinum. Álitið skuldi verða liðugt 1. apríl 2010, men av ymiskum orsøkum,m.a nógvum kava og frosti í vetur, er hetta álit nakað seinkað og verður nú væntandi liðugt um 1. september 2010.
Tveir borgarafundir skuldu verða í Runavíkar kommunu í samband við ætlanina. Tann fyrri var 10. desember, har partarnir kunnaðu um avtaluna og tann seinni borgarafundurin, har eitt ítøkiligt ferðslutrygdaruppskot skal fyriliggja, skuldi verða um miðjan mars. Men grunda á, at álitið hjá arbeiðsbólkinum er seinkað, verður hesin borgarafundur útsettur til um miðjan august 2010.


text:
Barbara Holm 03.01.2018 (11:45)
- KAF stuðulspedagogar hjá Philbrow
Yvirskriftin á greinini er rættað klokkan 12.20. Áður stóð, at Kommunufelagið stuðulspedagogar hjá Philbrow. Tað skal sjálvandi vera KAF - Kommunala Arbeiðsgevarafelagið.
Torbjørn Jacobsen, borgarstjóri í Runavíkar Kommunu, skrivar í dag eitt hvassorðað skriv, har hann leggur eftir Jógvan Philbrow, formanni í Pedagogfelagnum, eftir Kristinu Háfoss, landsstýriskvinnu í Fíggjarmálum og eftir Kommunala Arbeiðsgevarafelagnum (KAF).
Torbjørn Jacobsen skrivar, at Jógvan Philbrow bara kann takka einum einasta persóni í verðini fyri, at støðan er sum hon er, og tað er sær sjálvum. Hetta skrivið hjá borgarstjóranum í Runavíkar Kommunu kemur í kjalarvørrinum av útvarpssamrøðu í Kringvarpinum við Jógvan Philbrow í gjár, har formaðurin í Pedagogfelagnum heldur tað vera margháttiligt av Runavíkar Kommunu at afturhalda løn til pedagogarnar í jólamánaðinum. Men tað vil Torbjørn Jacobsen ikki hoyra talan um. Hann skrivar:
- 13. desember er tað greitt, eisini fyri Jógvani, at KAF hevur gjørt hesa staðfestingina, eftir at Philbrow hevur lýst verkfall og KAF nakað seinri lýsti verkbann: “Viðvíkjandi lønarútgjaldingum, eftirløn o.a. Starvsfólk, sum eru fevnd av verkfalli og verkbanni hava ikki rætt til løn frá kommununum. Nevndin í Kommunala Arbeiðsgevarafelagnum hevur tikið avgerð um, at starvsfólk (leiðarar, varaleiðarar, hjálparfólk og pedagogar), sum eru fatað av verkfallinum/verkbanninum skulu hava løn samsvarandi tíðina tey eru til arbeiðis.” Runavíkar kommuna avroknar lønirnar samsvarandi hesum beint fyri jól. Eftir tað kemur ein kunning, sum greitt bendir á, at Føroya Pedagogfelag liggur meiri ella minni í stjórnarloysi, og at formaðurin als ikki skilir, hvat ið krevst, fyri at vera annar parturin í einari ósemju á arbeiðsmarknaðinum, sum hevur havt verkfall og verkbann við sær. Tí seint seinrapartin hin 20. desember skrivar KAF m.a.: “Kommunala Arbeiðsgevarafelagið hevur fyri løtu síðani avgjørt at rinda námsfrøðingum og hjálparfólkum, sum eru rakt av verkbanni og verkfalli, fulla løn í desember. Orsøkin til hesa støðu er, at Pedagogfelagið ikki hevur umsitingarliga orku til at veita endurgjald til sínar limir í desember", skrivar Torbjørn Jacobsen.
Kanska kenslulig atlit aftanfyri
Hann vísir á, at tað er hendan niðurstøðan frá 13. desember, sum Runavíkar Kommuna fyriheldur seg til, tí seinna útmeldingin frá KAF á ongan hátt broytir fyrru niðurstøðuna.
- Meginreglan er knæsett. Klokkuklár. Ongin, sum er fevndur av verkfalli ella verkbanni, hevur rætt til løn frá kommununum. Hendan niðurstøðan fekk okkara fulla stuðul. At onnur atlit, kenslulig kanska, sum annars eru konfliktini fullkomuliga óviðkomandi, fáa nevndina fyri KAF at saðla um beint fyri jól, er eitt heilt annað mál. Tað mest óhoyrda – kanska er tað meiri tragikomiskt enn óhoyrt - er, at KAF ynskir at vera stuðulspedagogur hjá formanni Pedagogfelagsins í lønartrætuni, tí at hann ikki megnar at stjórna sínum felag, og ikki hevur umsitingarliga orku til annað enn at tveita limunum ein túsund krónu seðil til jólakeyp í Føroya Keypssamtøku, skrivar Torbjørn Jacobsen og heldur fram:
- KAF snarar 180 stig, ger eina rættiliga metamorfosu, eftir einari viku, men broytir kortini ikki meginregluna – prinsippið. Tað fer ikki ein flís av prinsippinum. Jól, Kyndilsmessa, páskir, hvítusunna, ólavsvøka, heystfrítíð ella onnur ósaklig atlit hava onki sum helst við eina konflikt á arbeiðsmarknaðinum at gera. Vit hildu tí fast um avgerðina frá 13. desember. KAF hevur als ongar heimildir til at geva fráboðanir um útgjald úr kassanum hjá Runavíkar kommunu, og eg meti meg heldur ikki at hava hesa heimildina í hesum førinum. At læna fólki pening frá borgarum okkara. Runavíkar kommuna er ikki ein banki, men ein felagsstovnur hjá 4 túsund borgarum. Tí steðgaði lønin tann dagin fólk góvust at arbeiða. So einfalt er tað, skrivar hann.
Ósannindi frá Jógvan Philbrow
Torbjørn Jacobsen heldur fram í lesarabrævið í dag við at vísa á, at útsagnirnar hjá formanninum í Pedagogfelagnum um, at námsfrøðingar í Runavíkar Kommunu ikki vistu um støðuna hjá borgarstjóranum viðvíkjandi lønini í desember, vóru skeivar.
- Í rangsnúgvingini, fyri at flyta fokus frá sínum egna maktaloysi, roynir Philbrow seg við vantandi kunning. Hetta er heldur ikki rætt. Álitisfólk og onnur hava telefoniskt fingið at vita frá umsitingini, at onki nýtt var undir sólini Runavíkar kommunu viðvíkjandi, vit hildu fast við upprunaligu niðurstøðuna hjá KAF, og hon bleiv ikki broytt. Avgerðin var mín, og ábyrgdin liggur bara og øll sum hon er á mínum herðum, skrivar Torbjørn Jacobsen.
- Tað eru tveir partar í eini ósemju sum hesari. Arbeiðsgevarin (kommunur og land) og fakfelagið, í hesum førinum Føroya Pedagogfelag. Slíkar ósemjur harðna dag frá degi hagartil ein semja fæst. Fari at heita á øll um at halda fokus í málinum, tvistinum ímillum tveir partar, sum í løtuni ikki eru samdir. At Jógvan Philbrow bønliga hevur heitt á mótpartin um at gjalda limum sínum løn, tí hann ikki megnar at organisera og skipa sítt egna felag so frægt, tað fái eg onki gjørt við, og í ringasta lagi hevur hetta – ella alrahelst - longt um verkfallið/verkbannið í ein mánað. Vónandi koma partarnir sum skjótast til eina semju, ið teir kunnu liva við, og sum ikki minst samfelagið eisini kann liva við, skrivar borgarstjórin í Runavíkar Kommunu.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Spurningar og svar um, hvat konfliktmekling snýr seg um
07.02.2014
Hvat snýr konfliktmekling seg um?
At tosa saman og lurta eftir hvør øðrum.
Hví eitur tað mekling?
Ein meklari stýrir orðaskiftinum og setir spurningar, men tekur ikki avgerðir.
Einhvør sum er í persónligum samskifti við onnur.
Nær er konfliktmekling eitt gott amboð?
Tá persónliga samtalan er vorðin ógjørlig ella heilt er hildin uppat.
Nær er persónliga samtalan ikki konstruktiv meiri?
Tá tosingarlagið er vorðið til álop, illgitingar, vreiði - ella onki tos.
Hvørjar forðingarnar kunnu vera fyri at velja konfliktmekling?
Í spentari konfliktstøðu vilja og tora vit ofta ikki at tosa saman - og "tað nyttar jú onki".
Hvørji eru alternativini til óloystu konfliktina?
Onki samband, undanførsla, álop, vreiði, sjúka, alliansur, líkasæla, rættarmál etc.....
Hvussu ger man, tá man vil vita um meir - um konfliktmekling kanska er eina roynd vert?
Ring 209191/519700 ella maila tdh@hentze.fo - og sí annars meiri á heimasíðuni her
Samband
Turið Debes Hentze
Djúpagilsvegur 14
FO-188 Hoyvík
tlf. 519700
tdh@hentze.fo


text:
25. mai 2009Nr. 83
Løgtingslóg um aling av fiski v.m., sum broytt við løgtingslóg nr. 128 frá 14. desember 2012
Samsvarandi samtykt Løgtingsins staðfestir og kunnger løgmaður hesa løgtingslóg:
Kapittul I
Endamál og gildisøki
Endamál
§ 1. Lógin hevur til endamáls at skapa karmar fyri burðardyggari menning av alivinnuni og at skapa karmar fyri, at alivinnan er kappingarfør og kastar sum mest av sær.
Sakligt gildisøki
§ 2. Lógin fevnir um framleiðslu av djórum og plantum, sum liva í vatni ella sjógvi (alivirksemi). Sum framleiðsla verður roknað øll tiltøk til tess at ávirka tyngd, stødd, tal, eginleikar ella góðsku á djórum og plantum, sum liva í vatni ella sjógvi.
Geografiskt gildisøki
§ 3. Lógin er galdandi á føroyskum landøki, og á innaru og ytru landleiðirnar.
Kapittul II
Aliloyvi
Krav um aliloyvi
§ 4. Landsstýrimaðurin kann eftir § 6 veita loyvi at reka alivirksemi. Tílíkt loyvi kann eisini fáast við, at loyvið verður flutt frá einum loyvishavara til ein annan eftir § 14.
Stk. 2. Einans feløg, sum hava loyvi sambært stk. 1, kunnu reka alivirksemi.
Innihaldið í aliloyvinum
§ 5. Aliloyvið gevur rætt til framleiðslu av ávísum djórum og plantum á avmarkaðum geografiskum økjum við teimum til eina og hvørja tíð ásettu avmarkingunum í loyvinum.
Stk. 2. Landsstýrismaðurin setur í loyvinum nærri ásetingar um innihaldið í loyvinum, heruppií um tíðaravmarking. Landsstýrismaðurin kann eisini í kunngerð áseta nærri reglur um tey í pkt. nevndu viðurskifti.
Stk. 3. Aliloyvi kann tó í mesta lagi verða veitt fyri eitt 12-ára tíðarskeið, roknað frá útskrivingardegnum.
Stk. 4. Hóast stk. 3. kann loyvistíðin verða longd, um:
1) loyvishavarin hevur lokið tær í loyvinum ásettu treytirnar,
2) krøvini í § 11 um støðuna í mun til økisætlanir og verndartiltøk eru lokin, og
3) myndugleikarnir eftir § 6, stk. 1, litra c kunnu góðkenna tað.
Almennar treytir fyri at aliloyvi kann veitast
§ 6. Landsstýrismaðurin kann eftir umsókn geva aliloyvi, um
a) avviging av áhugamálum sambært § 12 er framd,
b) krøvini í § 11 um støðuna í mun til økisætlanir og verndartiltøk eru lokin,
c) tað eru givin tey loyvi, ið krevjast eftir:
- løgtingslóg um umhvørvisvernd
- løgtingslóg um djórasjúkur
- løgtingslóg um matvørur.
Stk. 2. Landsstýrismaðurin kann áseta nærri reglur um veiting av aliloyvum, og undir hesum reglur um útbjóðing av loyvum, treytir og metingarstøði.
Eigaraavmarking o.a.
§ 7. Aliloyvi kann verða latið partafeløgum og smápartafeløgum, sum eru skrásett hjá Skráseting Føroya, ella sum eru fráboðað Skráseting Føroya sum undir stovnan. Partabrøvini skulu vera navnapartabrøv.
Stk. 2. Eingin likamligur ella juridiskur persónur kann beinleiðis ella óbeinleiðis við atkvøðurætti ella á annan tilsvarandi hátt hava ræði á alifyritøkum, smbr. § 13 í kappingarlógini, sum hava meira enn 50% av aliloyvunum. Verða aliloyvir løgd saman, verður ásetingin í pkt. 1 bert nýtt fyri hesi aliloyvi. Pkt. 1 og 2 galda ikki smoltloyvi.
Stk. 3. Landsstýrismaðurin skal skrivliga hava upplýsingar um broytingar í ognar- og avgerðarrættindaviðurskiftunum og avhending av aliloyvum. Verður mett, at ein broyting í ognar- og avgerðarrættindaviðurskiftunum er brot á stk. 2, kann landsstýrismaðurin áleggja alifyritøkuni innanfyri nærri ásetta freist at rætta ólógligu viðurskiftini, smbr. eisini § 8, stk. 1, litra d.
Stk. 4. Landsstýrismaðurin kann í heilt serligum førum geva undantak frá stk. 1 og 2.
§ 7 a. 1) Felag við aliloyvi og móðurfelag tess skulu vera heimahoyrandi í Føroyum.
Stk. 2. Móðurfelag eftir stk. 1 er felag, sum hevur tilknýti til alifelag, sum nevnt er í § 7 í løgtingslóg um parta- og smápartafeløg (vinnufelagslógin). Fysiskur persónur, sum hevur tað í 1. pkt. nevnda tilknýti til alifelag, skal lúka treytirnar í stk. 3.
Stk. 3. Persónur er heimahoyrandi í Føroyum, sum
1) er skrásettur í fólkayvirlitinum í Føroyum, er fult skattskyldugur í Føroyum og
2) hevur verið skrásettur í fólkayvirlitinum í Føroyum í tilsamans 5 ár.
Stk. 4. Felag er heimahoyrandi í Føroyum, um hesar treytir eru loknar:
1) Felagið er skrásett hjá Skráseting Føroya ella er fráboðað Skráseting Føroya undir stovnan, sbr. § 7, stk. 1.
2) Felagið hevur høvuðssæti í Føroyum.
3) Meirilutin av limunum í nevndini, um felagið hevur eina nevnd, ella meirilutin av limunum í eftirlitsráðnum, um felagið hevur eitt eftirlitsráð, eru heimahoyrandi í Føroyum, og stjórar felagsins lúka stk. 3, nr. 1. Er talið av limum, sum eftir 1. pkt. skulu vera heimahoyrandi í Føroyum, ikki eitt heilt tal, verður talið rundað uppeftir.
4) Eingin juridiskur persónur, sum ikki lýkur nr. 1), 2) og 3), og eingin fysiskur persónur, sum ikki lýkur stk. 3, hevur ræði á meira enn 20 % av felagskapitalinum í alifelagnum ella móðurfelag tess.
Stk. 5. Eingin kann útinna síni fíggjarligu og umsitingarligu rættindi í einum alifelag ella móðurfelag tess, sum er heimahoyrandi í Føroyum, í ósamsvari við stk. 1-4. Ásetingar um viðurskiftini, nevnd í stk. 1- 4, skulu takast upp í viðtøkur alifelagsins og móðurfelag tess.
Stk. 6. Saman við umsókn um aliloyvi og annars eftir áheitan frá landsstýrismanninum skulu alifelag og móðurfelag tess, sum eru heimahoyrandi í Føroyum, geva landsstýrismanninum skrivligar upplýsingar um, hvørt reglurnar í stk. 1- 4 eru hildnar, saman við skrivligum upplýsingum um, hvussu alifelagið og móðurfelagið, sum eru heimahoyrandi í Føroyum, tryggja, at eingin kaptaleigari kann útinna síni fíggjarligu og umstingarligu rættindi í ósamsvari við stk. 1-4.
Stk. 7. Hevur alifelag 9. august 2012 ella seinni fingið aliloyvi í ósamsvari við stk. 1-4, kann landsstýrismaðurin áleggja alifelagnum at fáa viðurskiftini í rættlag innan nærri ásetta freist, og kann aliloyvið verða tikið aftur, um áleggingin ikki verður fylgd.
Stk. 8. Lýkur alifelag ella móðurfelag tess í Føroyum ikki ásetingarnar í stk. 1-4, ella ikki gevur landsstýrismanninum upplýsingar eftir stk. 6, ella viðvirkar til, at brot verður framt á stk. 5, kann landsstýrismaðurin taka aliloyvið aftur.
Stk. 9. Landsstýrismaðurin kann eftir umsókn geva undantaksloyvi til, at farið verður upp um mørkini í stk. 4, nr. 4 í førum, tá tað fyri 9. august 2012 eru gjørdar avtalur um avhendingar av kapitalpørtum, har avhendingin skal fara fram eftir 9. august 2012, og tað verður mett at vera av alstórum fíggjarligum týdningi fyri viðkomandi, at undantak verður givið.
Broyting í og afturtøka av aliloyvum
§ 8. Landsstýrismaðurin kann broyta ella taka aftur aliloyvi:
a) um týðandi fortreytir, sum aliloyvið er grundað á, eru broyttar,
b) um aliloyvið er í stríð við økisætlanir og verndartiltøk eftir § 11,
c) um grov brot ella endurtikin brot verða framd á ásetingar í hesi lóg ella ásetingar, givnar við heimild í hesi lóg,
d) um álegging eftir § 7, stk. 3 ikki er fylgd innan ásettu freistina,
e) um aliloyvi ikki verður brúkt ella bert verður brúkt í avmarkaðan mun,
f) um loyvi ella góðkenning, nevnd í § 6, stk. 1, litra c dettur burtur, ella at tað eftir nevndu lóggávu er sett bann ella líknandi tiltøk í verk soleiðis, at loyvi ikki kann verða nýtt.
Stk. 2. Broyting ella afturtøka av aliloyvi kann gerast tíðaravmarkað. Tíðaravmarkingin kann gerast treytað av, at ávís viðurskifti verða fingin í rættlag.
Stk. 3. Landsstýrismaðurin kann í kunngerð áseta nærri reglur um broyting ella afturtøku av aliloyvum.
Kapittul III
Krøv til aliútbúnað og rudding
Krøv til aliútbúnað og útgerð o.a.
§ 9. Útgerð og anlegg, sum verða brúkt til alibrúk sambært hesi lóg, skulu hava styrki og eginleikar annars, sum í minsta lagi eru fullgóð til nýtsluna, skulu vera forsvarliga gjørd og skulu brúkast við neyðugum ansni.
Stk. 2. Landsstýrismaðurin kann í kunngerð áseta krøv um eginleikar, gerð og brúk av alianleggum og aliútgerð sambært stk. 1 og kann undir hesum seta góðkenningarskipanir v.m. í verk.
Rudding o.a.
§ 10. Tá alivirksemi heldur uppat, heilt ella partvíst, skal loyvishavari taka stig til at rudda viðkomandi aliøki og grannalag, sum møguliga eru ávirkað av alingini. Ruddingin skal fevna um aliútgerð og lívverur o.a., sum loyvishavarin varðar av.
Stk. 2 . Landsstýrismaðurin kann avgera ella áseta reglur um, at tann, sum rekur alivirksemi, hevur skyldu at fáa aftur djóra- ella plantusløg, sum eru sett út.
Stk. 3. Landsstýrismaðurin kann avgera ella áseta reglur um skyldu at veita trygd fyri ruddingarskylduni sambært stk. 1 og 2.
Kapittul IV
Økisnýtsla
Økisnýtsla, økisætlanir
§ 11. Aliloyvi kann ikki verða givið og aliøki kann ikki verða tillutað, um hetta stríðir ímóti:
a) byggisamtyktum og býarplanum smbrt. løgtingslóg um býarskipanir og byggisamtyktir,
b) avgerðum um verndartiltøk eftir løgtingslóg um náttúrufriðing,
c) avgerðum um verndartiltøk eftir løgtingslóg um fornminni,
d) ætlanum hjá landinum fyri virksemi á firðum og sundum.
Avvigan av áhugamálum í sambandi við økisnýtslu til aling
§ 12. Tá aliloyvi verða givin og aliøki tillutað skal loyvisfyrisitingin meta um áhugamálini viðvíkjandi nýtslu av økinum, og undir hesum:
a) tørvin hjá umsøkjaranum,
b) møguliga nýtslu av økinum til annað alivirksemi,
c) aðra nýtslu av økinum,
d) verndaráhugamál, sum ikki eru nevnd í § 11.
Nýtsla av økjum
§ 13. Landsstýrismaðurin kann í kunngerð áseta reglur um ella forboð móti ferðslu ella øðrum virksemi á aliøkjum og atliggjandi økjum, um hetta er neyðugt við fyriliti til alivirksemið.
Kapittul V
Avhendan og veðsetan av aliloyvum
Avhendan av aliloyvi
§ 14. Aliloyvi kunnu avhendast.
Stk. 2. Avhendan av aliloyvi hevur ikki týdning fyri møguleikan hjá myndugleikanum at fremja tiltøk eftir lógini, heruppií at taka loyvi aftur.
Stk. 3. Tað er ikki loyvt at leiga aliloyvi út. Undantak kann verða gjørt, um serligar grundir eru fyri hesum.
Stk. 4. Landsstýrismaðurin kann áseta nærri reglur um avhendan av aliloyvum, herundir um útleigan av aliloyvum.
Veðseting av aliloyvi
§ 15. Aliloyvi kunnu veðsetast.
Stk. 2. Veðsetingin fær rættarvernd við tinglýsing eftir reglunum í tinglýsingarlógini um tinglýsing viðvíkjandi leysafæ.
Stk. 3. Veðsetingin hevur ikki týdning fyri møguleikan hjá myndugleikanum at fremja tiltøk eftir lógini, heruppií at taka loyvi aftur.
Stk. 4. Landið hevur veðrætt fram um øll onnur veðrættindi o.a. í loyvinum fyri krøv um dagbøtur eftir § 22 og krøv um at fáa goldið útreiðslurnar til tiltøk eftir § 23.
Kapittul VI
Almenn krøv og skyldur
Fakligur førleiki
§ 16. Øll, sum starvast við virksemi, sum er fevnt av hesi lóg, skulu hava neyðugan fakligan førleika til tílíkt virksemi.
Stk. 2. Landsstýrismaðurin ásetur í kunngerð nærri reglur um førleikakrøv eftir lógini.
Innaneftirlit
§ 17. Fyri at tryggja, at ásetingarnar í lógini verða hildnar, kann landsstýrismaðurin í kunngerð seta krøv um, at tann sum rekur virksemi, ið er fevnt av lógini, skal hava skipað innaneftirlit, og um innihaldið í innaneftirlitinum.
Upplýsingar- og kanningarskylda
§ 18. Tann, sum rekur virksemi, ið er fevnt av lógini, hevur skyldu til at veita landsstýrismanninum upplýsingar, skjøl, tilfar til royndir og annað, sum er neyðugt fyri at landsstýrismaðurin kann røkja sínar uppgávur sambært lógini.
Stk. 2. Landsstýrismaðurin kann áleggja tí, sum rekur virksemi, ið er fevnt av lógini, at gera kanningar, sum eru neyðugar fyri at landsstýrismaðurin kann røkja sínar uppgávur sambært lógini.
Stk. 3. Landsstýrismaðurin kann í kunngerð áseta nærri reglur um upplýsingar- og kanningarskylduna í stk. 1 og 2, og undir hesum at ávísar skyldur skulu útinnast regluliga.
Skylda at veita eftirlitsmyndugleikanum hjálp o.a.
§ 19. Tann, sum rekur virksemi, ið er fevnt av lógini, hevur skyldu til at geva landsstýrismanninum atgongd til øll øki og útgerð, sum hoyra til virksemið, soleiðis at landsstýrismaðurin kann røkja sínar uppgávur sambært lógini.
Stk. 2. Tann sum rekur virksemi, ið er fevnt av lógini, skal lata neyðug høli, útgerð, tilfar, verur og arbeiðshjálp til taks til fremjan av eftirlitinum og annars hjálpa við eftilitsarbeiðinum.
Gjøld
§ 20. Til tess at fáa og varðveita aliloyvi, verður rindað eitt árligt gjald eftir nærri reglum, ásettum í kunngerð frá landsstýrismanninum.
Kapittul VII
Tiltøk í sambandi við brot
Álegging um tiltøk
§ 21. Í sambandi við brot á ásetingar í lógini ella á ásetingar, settar við heimild í lógini, kann landsstýrismaðurin geva álegging um tiltøk til tess at rætta ólógligu viðurskiftini. Tað kann ásetast freist at fremja tílík tiltøk.
Dagbøtur
§ 22. Til tess at tryggja, at ásetingar í lógini ella ásetingar, settar við heimild í lógini, verða framdar, kann landsstýrismaðurin taka avgerð um dagbøtur mótvegis tí, sum ábyrgdina hevur. Tað kann eisini takast avgerð um dagbøtur, sum fella til gjaldingar fyri hvørt brot. Avgerð um dagbøtur kann ásetast, samstundis sum álegging verður givin eftir § 21 ella seinni.
Stk. 2. Dagbøturnar byrja at renna, um so er, at tann, sum ábyrgdina hevur, ikki heldur freistina at rætta viðurskiftini, sum landsstýrismaðurin hevur ásett, og tær renna so leingi ólógligu viðurskiftini standa við. Dagbøturnar renna tó ikki, um so er, at rætting av viðurskiftunum ikki er møgulig, orsakað av umstøðum, sum ikki kunnu tilroknast ábyrgdarhavandi.
Stk. 3. Har fleiri ábyrgdast eftir avgerðini um dagbøtur, hefta tey ábyrgdarhavandi samhaldsfast fyri, at dagbøturnar verða rindaðar. Dagbøtur eru tvangsgrundarlag fyri útleggi. Landsstýrismaðurin kann fráfella dagbøtur. .
Stk. 4. Landsstýrismaðurin kann í kunngerð áseta nærri reglur um dagbøtur, herundir stødd á dagbótum, hvussu leingi tær kunnu renna, áseting av dagbótum og fráfall av tilkomnum dagbótum.
Tiltøk fyri rokning ábyrgdarhavarans
§ 23. Um so er, at ásetta freistin at útinna áleggingina eftir § 21 ikki er hildin, kann landsstýrismaðurin seta tiltøkini í verk.
Stk. 2. Hóast tað ikki er givin álegging eftir § 21, kann landsstýrismaðurin, um tað er neyðugt at seta tiltakið í verk beinanvegin, ella um tað eru aðrar serligar grundir, seta tiltøk í verk fyri at steðga ólógligum viðurskiftum.
Stk. 3. Krevjast kann, at útreiðslurnar til tiltøk eftir stk. 1 og 2 verða rindaðar av tí, sum ábyrgdina hevur. Eru fleiri, sum hava ábyrgdina, hefta tey samhaldsfast fyri útreiðslunum. Krøv um útreiðslur til íverksetan av tiltølkum eru tvingsilsgrundarlag fyri úttøku.
Stk. 4. Landsstýrismaðurin kann í kunngerð áseta nærri reglur um tiltøk.
Kærur
§ 24. Leggur landsstýrismaðurin heimildir sínar eftir lógini til ein myndugleika undir honum, kann hann áseta, at avgerðir, tiknar av myndugleikanum, kunnu kærast til Vinnukærunevndina.
Kapittul VIII
Revsing
§ 25. Tann, sum tilætlað ella av grovum ósketni, ger brot á ásetingar, settar í ella settar við heimild í lógini, kann revsast við bót, hefti ella fongsul í upp til 1 ár, um ikki harðari revsing kann áleggjast eftir aðrari lóg.
Stk. 2. Feløg v.m. (løgfrøðiligir persónar) kunnu áleggjast revsiábyrgd eftir reglunum í kapittul 5 í revsilógini.
Kapittil IX
Ígildiskoma
Ígildiskoma
§ 26. Henda løgtingslóg fær gildi dagin eftir, at hon er kunngjørd.
Stk. 2. Samstundis sum henda løgtingslóg fær gildi, fer úr gildi løgtingslóg nr. 70 frá 9. juni 1988 um aling av fiski v.m., sum seinast broytt við løgtingslóg nr. 18 frá 8. mai 2008.
Tórshavn, 25. mai 2009
Kaj Leo Johannesen (sign.)
løgmaður
Lm. nr. 180/2008
1) Broytt við løgtingslóg nr. 128 frá 14. desember 2012, har §§ 2 og 3 eru soljóðandi: “§ 2 Stk. 1. Henda løgtinglógin kemur í gildi dagin eftir, at hon er kunngjørd, og hevur virknað frá 9. august 2012. Stk. 2. Eru viðurskiftini í alifelagi ella móðurfelagi tess hin 9. august 2012 ella seinni ikki í samsvari við § 7 a, stk. 1 – 4 í løgtingslóg nr. 83 frá 25. mai 2009 um aling av fiski v.m., kann alifelagið ikki ogna sær ella fáa tillutað aliloyvi. Stk. 3. Kapitalpartar í alifelagi ella móðurfelagi tess í Føroyum, sum eru fingnir til vega fyri 9. august 2012, verða taldir við í uppgerðini av, hvørt tey í § 7 a, stk. 4, nr. 4 í løgtingslóg nr. 83 frá 25. mai 2009 um aling av fiski v.m. nevndu mørk eru rokkin. § 3 Leiðsluviðurskiftini hjá alifeløgum skulu vera í samsvari við § 7 a, stk. 4, nr. 2 og 3 í løgtingslóg nr. 83 frá 25. mai 2009 um aling av fiski v.m. í seinasta lagi 1. juni 2013.”


text:
Útflutningurin var samanlagt 7,2 mia. kr. frá januar til oktobur í ár. Tað eru 785 mió. kr. meira enn sama tíðarskeið í fjør, svarandi til ein vøkstur á 10%. Av hesum var fiskavøruútflutningurin einsamallur 7,0 mia. kr., ið er 785 mió. kr. meir enn sama tíðarskeið í fjør, svarandi til ein vøkstur á 13%.
Hetta skrivar Hagstova Føroya á heimasíðu síni.
Í sama tíðarskeiði var innflutningurin 6,0 mia. kr., ið er 679 mió. kr. ella 13% meir enn í fjør. Uttan skip og flogfør var innflutningurin 5,6 mia. kr. ið er 497 mió. kr. ella 10% meir enn í fjør.


text:
M2 málmansvenjaraskeið verður á Sandoynni 25-28. februar 2016. Skeiðið byrjar hósdag uml kl 14 og endar sunnudag kl 16, og verður skipað sum internatskeið á Hotel Skálavík.
Praktikkin verður fyri tað mesta á vøllinum Inni í Dal. Og undirvísarar vera Jens Martin Knudsen og Jákup Mikkelsen. Skeiðið er treytað av nóg góðari undirtøku
M2 er hægsta málmansvenjaraútbúgvingin hjá FSF og er tilsamans 40 tímar.
Endamál/innihald: M2 er framhald av M1/B2 skeiðinum. Skeiðið er bæði ástøðiligt og praktiskt, og dentur verður lagdur á málmansvenjing við ungum og vaksnum.
Málið við M2 skeiðinum er m.a., at luttakararnir skulu:
- læra at meta um førleikarnar hjá málmanni við støði í dysti og venjing
- læra at leggja til rættis og hava eina dygdargóða málmansvenjing
- fáa vitan um fysisku og taktisku krøvini til málmannin
- nema sær førleikar til at venja og menna einstaka málmannin
- nema sær førleikar at leiða og skipa fyri málmansvenjing
Ongin próvtøka er, men kravt verður, at uppmøtingin er 100%. Tá skeiðið er av, verður luttøkubræv latið luttakarunum.
Upptøkutreytir: Luttakari skal hava tikið M1 og/ella B2 skeiðið og vera 18 ár ella eldri. Um serstakar umstøður tala fyri tí, kann frávik verða givið.
Um so er, at tú ynskir at taka M2-skeiðið, set teg so í samband við Hildigarð Eliasen á telefon 228 771 ella á telduposti [email protected],fo


text:
European Research Council
Evropeiska Granskingarráðið, “The European Research Council” (ERC), hevur kunngjørt stuðulin til framúrskarandi gransking í 2017. Talan er um ERC Starting Grants, sum í kapping verður játtað á hvørjum ári.
406 granskarar, sum eru í byrjanini av yrkisleiðini sum granskarar, hava móttikið tilsamans 605 mió. evrur. Umsøkjararnir hava hvør sær fingið upp til 1,5 mió. evrur til 5 ára verkætlanir. Hetta gevur granskarunum møguleikan at seta upp egin granskingartoymi, sum kunnu arbeiða miðvíst fram ímóti slóðbrótandi hugskotum og úrslitum.
Játtanin hjá ERC verður latin av ES kommissiónini gjøgnum Horizon 2020. ERC er sostatt partur av Horizon 2020, tó at treytir o.a. eru nakað øðrvísi enn til aðrar partar av Horizon 2020.
Tað eru almennir granskingarstovnar í Evropa og í londunum, sum luttaka í Horizon 2020, sum hýsa ERC stuðulsmóttakarum.
ERC stuðul verður veittur uttan mun til tjóðskap, og ERC krevur ikki at flutt verður millum lond, men granskingin skal fara fram í Evropa. Tey, sum hava fingið stuðul í ár, fara at virka á stovnum í 23 londum, harav flestu eru í Stóra Bretlandi, Týsklandi og Frankaríki. Stuðulsmóttakararnir umboða 48 ymiskir tjóðskapir, sum er hægsta talið síðan ERC varð sett á stovn.
ERC Starting Grant verður veitt granskara við tveimum til sjey ára granskararoyndum eftir lokið ph.d.-prógv, sum harumframt kann vísa lista við vísinda avrikum.
“The European Research Council” var sett á stovn í 2007 og játtar stuðul á hvørjum ári til teir bestu, mest slóðbrótandi granskararnar. Skráin hjá ERC fevnir um: Starting Grants, Consolidator Grants og Advanced Grants.
Eingin føroyingur hevur enn roynt at søkja stuðul úr ERC.
Les meira um ERC og møguleikarnar fyri at søkja stuðul her
Fá íblástur til tína verkætlan. Listi yvir ERC verkætlanir liggur her


text:
Fyrr dansaðu øll vanlig fólk í Føroyum føroyskan dans….vanlig? Ja, nú dansa bara óvanlig fólk føroyskan dans. Fólk í “búna” …soleiðis nevnast tey føroysku klæðini nú, og “búni” tað er eyðkennisbúni, tað er uniformur. Tú fær valla eitt betri tekin um tað serliga við hesum fólkum enn, at tey eru í búna.
Í eini sending á Rás 2 vóru Rasmus og Jónleif spurdir um føroyskan dans. Rasmus helt, at virðingin fyri dansinum og teimum, sum skipa í dansi er alt ov lítil. Eg haldi, eg eri samd, nú á døgum, tá ið pallurin og luttakarar í dansi er so nógv broyttir, nú ið “vanlig” fólk ikki dansa longur, nú skuldi ein skipari verið virdur líka nógv sum ein rockstjørna og fingið somu sømdir og rúmd sum hesir ymisku tónleikabólkarnir. Og loftbrúgvin, sum skal flyta tónleikarar við køssum og hátalarum til Kbh., er sjálvandi galdandi fyri dansifeløg, sum skula út í heim at vísa føroyskan dans.
Sjónvarpið hevði trummað øll landsins feløg saman at dansa seinasta leygardag, á dett høvi at dansa saman øll, og hølið var tøkt ! men nei tey fóru beint til hús hvørt í sítt heraðshorn. Tey dansaðu bara fyri myndatólinum, summi fóru nokk heim at lata seg úr “búnanum”, onkur fór at dansa í sínum felag. Hví ikki dansa saman øll – til stuttleika?


text:
Leygardagin, bert 4 dagar aftaná Eystanstevnurenningina er so Sundalagsstevnurenning á skránni sum samstundis er 3. umfar í Grand Prix fyri vaksin. Hesuferð var stevnan hildin í Hósvík. Eg havi einaferð áður runnið hesa rutina, ein okey ruta, ikki so … [Continue reading]
Sundalagsstevna 2011
Eystanstevna 2011
Vikuskifti aftaná Norðoyastevnu var Eystanstevna, og vanliga so var runnið leygardag á Eystanstevnu. Rutan í Runavík er sera góð og vanliga ógvuliga skjótt. Men síðani stevnan var flutt niðan á høvuðsvegin í Runavík er renningin flutt til fyrst í … [Continue reading]
Fótbóltur og renning
Í fyrstu summarkappingini, sum var hildin á Norðoyastevnu, megnaði eg at renna 5 km uppá 17:42, tað var eg ómetaliga væl nøgdur við. Hetta gevur eina snittíð uppá 3:32 pr. km. Hetta átti at vera eitt gott útgangsstøði til næstu kapping, sum var á … [Continue reading]
Væl nøgdur við Norðoyastevnurenningina
Leygardagin kl. 11 á norðoyastevnu var 15. Føroya Bjór renningin skotin í gongd. Eg var millum tey mongu sum skuldu royna kreftir við tann 5 km langa teinin. Líkindini at renna vóru fín. Máli hjá mær var at koma undir 18 minuttir, og hetta megnaði … [Continue reading]
Nú nærkast summarkappingarnar
Fyrsta kappingin í Grand Prix er á Norðoyastevnu, man kann siga at summar-kappingarnar byrja við Føroya Bjór renningini á Norðoyastevnu. Eg havi vant ógvuliga miðsvíst í ár, og er formurin hjá mær bara heilt góður. Eg mangli tó rættuliga at fáa ferð … [Continue reading]
FM ½ marathon – sera væl nøgdur
So upprann dagurin eg leingi havi sæð fram til. Væl svøvntur fór eg úr songini kl. 10 í morgun. Eg kókaði mær eina portión av havragreyti, drakk eg eitt stórt glas av vatni aftur við. Kl. 13 át eg mær 2 breyðflísar, eina við banan og eina við … [Continue reading]
Í morgin skal slagi standa
Í morgin verður runnið FM í hálvum marathon. Hetta er kapping eg nú í eina tíð hava fyrireikað meg til. Eri ógvuliga spentur, føli meg at vera í nøkurlunda formi, eri tó ikki í sama formi sum tá ið eg rann mítt besta hálvmarathon í 2004, hartil skal … [Continue reading]
Dagføring umvegis mína Iphone4
Herfyri tók eg niður eina ókeypis WordPress app, sum ger tað møguligt at dagføra mín blog beinleiðis frá mínari deiligu Iphone. Tað er eisini eitt spæl at leggja bæði myndir og videoupptøkur út. Vitja http://ios.wordpress.org/ og fá meira at vita. … [Continue reading]
Gott veður
Seinstu dagarnir hevur veðrið bara verið super. Tað er hugaligt at renna í góðveðrið, til ber at renna í shorts og stuttum ermum. Apríl gjørdist heilt góður, eg rann hvønn dag og eg legði 320 km afturum. Næsta stóra avbjóðingin verður FM 1/2 … [Continue reading]
Flaggdagsrenning 2011
Í dag havi eg verið í Havn til árligu Flaggdagsrenningina, veðrið var bara ok, nakað av vindi men turt. Runnið verður frá Gamla Apoteki út til radioamatørarnir at venda. Hetta strekki verður runnið 2 ferðir. Tað var ein strævin mótvindur tá ið runnið … [Continue reading]


text:
So er tað í morgin árini at Birita byrjar ballið, tá ið hon her á HM í Istanbul skal luttaka í 100 metra ryggsvimjing, umleið miðskeiðis í innleiðandi partinum sum byrjar kl 10:00 Istanbul tíð (08:00 í Føroyum). Síðani kappast tey bæði Pál allar dagar fram og við sunnukvøldið, tá ið Pál endar føroysku luttøkuni við finaluni í 1500 metra frísvimjing. Ferðaliðið hevur SSF-telefon +298 51 75 59, vinarliga brúkið hana um tit vilja í samband við nakran her, tí tað kostar kassan at samskifta úr Turkalandi.
Kappingarskrá okkara
– Allar tíðir eru FO-tíð
- Mik 12. desember: Birita 100 rygg innleiðandi, kapping frá kl 08:00
- Hós 13. desember: Birita 100 frí, sum er fyrsta kapping kl 08:00
- Frí 14. desember: Pál 400 frí, miðskeiðis í skránni sum byrjar kl 08:00
– Um Pál kemur í finaluna, so er tann parturin sama kvøld frá umleið kl 17:00
- Ley 15. desember: Birita 50 rygg og 50 frí, innleiðandi byrjar kl 08:00
- Sun 16. desember: Pál finalu í 1500 metra, síðst í skránni sum byrjar kl 17:00


text:
Kiran Jóanesarson
06.01.2018 - 17:20
Fiskur > Tíðindi > Føroyar
Frystitrolarin Sjúrðarberg hevur júst verið í Norra, har ymiskt viðlíkahald er gjørt við skipið, og Sjúrðarberg fer nú í norskan sjógv at royna, upplýsir Hanus Hansen reiðari.
Sjúrðarberg er eitt av fýra skipum, sum fiskað í Barentshavinum. Hini eru Enniberg og Gadus, sum liggja á Havnini, har ymiskt arbeiðið skal gerast við skipini áðrenn fari verður aftur í Barentshavið, millum annað skal Gadus uppá bedingina hjá Mest, har ymiskt viðlíkahald skal gerast við skipið.
Akraberg fór fryst í vikuni í Barentshavið, har teir skulu fiska í norskum sjógvi.
Seinastu tíðina hava leysasøgur gingið um, at Sjúrðarberg er seldur, men hesum vísir reiðarin, Hanus Hansen, aftur beinanvegin og sigur, at Sjúrðarberg fer til fiskiskap aftur í komandi viku, og har vera 22 mans við skipinum tá ið teir fara aftur til fiskiskap.


text:
Persónlig røkt av tínari samansparing
Persónlig OgnarRøkt frá BankNordik er til tín, sum vil økja møguleikan fyri størri avkasti av tínari samansparing. Tú fært allar fyrimunirnar av at seta tína samansparing í virðisbrøv, uttan at tær nýtist at fylgja við á virðisbrævamarknaðinum.
4 fyrimunir við Persónligari OgnarRøkt
- Økir møguleikan fyri størri avkasti av tínari samansparing
- Verður lagað eftir tær og tínum íløguprofili
- Okkara serfrøðingar hava støðugt eftirlit við og røkta tínar íløgur
- Tú hevur altíð yvirlit
Stutt um Persónliga OgnarRøkt
Okkara serfrøðingar seta tín pening í virðisbrøv og hava støðugt eftirlit við og røkta tínar íløgur, uttan at tær nýtist at gera nakað. Saman við tær finna vit íløguprofilin, ið hóskar til tín.
Við møguleikanum fyri størri avkasti økist váðin tó samsvarandi. Tí er tað umráðandi, at tín íløguprofilur er sambæriligur við títt váðafýsni og tíni ynski um tíðarkarm.
Við Netbankanum hevur tú altíð yvirlit yvir tína samansparing - tað gevur tryggleika og gjøgnumskygni.
Lægsta upphædd fyri at stovna Persónliga OgnarRøkt er 50.000 krónur.
Set teg í samband við okkum, um tú ynskir at fáa meira at vita um Persónliga OgnarRøkt.


text:
Alvi Hjelm royndi seg nú í morgun í innleiðandi 400 metra blandaðari svimjing á Mare Nostrum stevnuni í Canet-en-Roussillon, og varð har nummar 13 við tíðini 4:38.83. Hetta er fimtbesta tíðin hjá Alva í ár, har hansara ársbesta tíð er 4:35.80 frá Danish Open í apríl mánaða. Portugisiski Alexis-Manacas Santos var við 4:26.02 skjótastur í innleiðandi riðlunum, meðan kinesiski Yutian Wang við 4:33.66 var spakuligastur av teimum som sluppu í A-finaluna. Sí úrslitalistan her.
2 thoughts on “Alvi 4:38.83 í 400 blandað á Mare Nostrum í Canet”
-
please provide language translation option to your site too…


text:
188 grindahvalir vórðu merktir í grindini í Hvalvík ígjár. Teir vórðu mettir til 1689 skinn.
Hetta er samstundis 195 ferð, at grindahvalir leggja beinini í Hvalvík, síðani fyrstu skráseting av grind 24. juni 1584.
Sí fleiri hagtøl undir Grind - ymisk hagtøl um grind á hesi heimasíðu.
HvalvÝk er 3. besta hvalvßg Ý F°royum. Vi grindini Ý gjßr, er ta 195 fer, at grindahvalir leggja beinini Ý HvalvÝk. Tann hvalvßg, har flest grindir hava veri hildnar til er Mivßgur. ═ Mivßgi hava grindahvalir veri hildnir til Ý 270 f°rum. Eftir Mivßg kemur KlaksvÝk, har grindahvalir hava veri hildnir til 236 ferir.
Savnsv°rurin ß F°roya Nßtt˙rugripasavni, Doretha Bloch, hevur Ý nˇgv ßr arbeitt vi og savna upplřsingar og hagt°l um grind. N°kur av hesum t°lum liggja ß hesi heimasÝuni undir Grind - ymisk hagt°l um grind.


text:
Got the blues – ella søgan um glætaða frisørin 2. dagur
Eg fari sjálvandi ikki bara at geva upp. Eg kann saaaktans fiksað hettarher, sodannarhar.
Eg haldi ikki at Gomul føroysk heimaráð sigur nakað um blágrønt hár, so í dag havi eg googlað.
Akut-emergency hjálp til mítt pena, pena hár.
Vit byrja í lætta endanum: ting, sum eg liggi inni við.
Mín fyrsta roynd: Ketchup!
Opinbart bleiv hárið grønt/blátt, tí eg havi fjernað mínar reyðu hár-pigmentir somethingsomething, men at undirdýggja hárið í ketchupp og lata standa í 20-30 min skuldi hjálpt.
Nåja, um onkur heldur, eg burdið uploadað tilhoyrandi myndir…
EG HAVI FRIGGIN KETCHUP Í HÁRINUM, fokk off!
Úrslit:
Hetta kemur kanska sum eitt sjokk fyri onkran, men hárið er enn bláligt..
Men altso, eg MÁ viðganga, at ketchuppið hevur gjørt munin. Hárið er nú meira grátt við bláum í…
So basically, blátt.
Havi sterkt umhugsað bara at ganga við parykki komandi dagarnar, og eg havi faktiskt ein liggjandi her.
Nåja.
Hann er bláur.


text:
Kári Thomsen, arkitektur, hevur frá 14. januar til 12. februar, framsýning í býráðssalinum við evninum "orkusparingar, burðardygg bygging og dømi á lágorkuhús". Framsýningin er opin gerðandisdagar frá kl. 9.00 til 16.00.
Mikukvøldið 27. januar kl. 19.00, verður framløga, har serliga verður víst á hvørji fyrilit mugu takast, um sparast skal í orkunýtslu. Eisini verður tosa um hvat burðardygg bygging merkir.
Víst verða dømi um orkusparing í eldri føroyskum sethúsum og dømi um lágorku- og passivhús.
14.01.2010
Orkusparingar, burðardygg bygging og dømi á lágorkuhús
Kári Thomsen, arkitektur, hevur frá 14. januar til 12. februar, framsýning í býráðssalinum við evninum "orkusparingar, burðardygg bygging og dømi á lágorkuhús". Framsýningin er opin gerðandisdagar frá kl. 9.00 til 16.00.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Forsíðarss
07. Nov 2006
Nýtsluvatnið í lagi!!
Kommunan hevur nú fingið úrstlitið av vatntøkuni 31. oktober. Og, sum tað sæst aðra staðni á heimasíðuni, so var vatnið hesuferð í lagi - hetta, hóast tað stutt undan vatntøkuni kom ein stórur leki á 6" høvuðsleiðingina innanfyri ítróttarhøllina. Hesin leki nærum tømdi vatnbrunnarnar, og tí varð neyðugt
06. Nov 2006
Seyðasýning
Sum lýst á síðuni herfyri, var seyðasýning í vestmanna leygardagin 28. oktober. Hetta var ein sera væleydnaður dagur, sum byrjaði í seyðahúsinum hjá Fjallshaga uppi á Hálsi og endaði inni á Fjørukrónni um kvøldið. 7 hagapartar luttóku, og sýnsmenn úr Klaksvík vóru komnir at sýna.
02. Nov 2006
Minningarhald teirra sjólætnu
Góða samkoma! Í okkara landi verður mangan sipað til kristin virðir og kristna siðvenju. Ikki minst í kjaki, har tað mangan einki er at taka seg aftur í, at hesi orðini verða brúkt sum eitt mantra ella kanska
01. Nov 2006
Haruhagarnir seldir
Haruhagarnir í Vestmanna vórðu, sum vanligt, seldir seinasta sunnudag fyri 1. november í hesum førinum sunnudagin 29. oktober. Tað, sum ikki var vanligt í hesum førinum, var, at haruhagarnir ikki vórðu seldir á Rógvugarði, men á Byrgisvegi hjá Eydnu á Rógvi Simonsen,
01. Nov 2006
Sparkivøllurin
Sparkivøllurin í Flatabø, sum longu í eina tíð hevur verið brúktur av børnum og ungum, er nú góðkendur av Fótbóltssambandi Føroya. Vøllurin er gjørdur í samráð við Fótbóltssambandi, og verður stuðlaður av UEFA - evropeiska fótbóltssambandinum. Umboð fyri fótbóltssambandið var og sýnaði vøllin herfyri, og
30. Okt 2006
Aftur neyðugt við klorreinsing!
Vatnroyndin, sum tikin varð 17. oktober (úrslitið sæst aðra staðni á síðuni), vísti tíverri, at tað framvegis eru bakteriur í vatninum, men í mun til vatnroyndina seinast, tá vit fingu hetta at vita tveir dagar eftir tøkuna, so fingu vit hesa ferð ikki boð frá
05. Okt 2006
Vatntøkan 26. september!
Vestmanna Kommuna hevur avtalu við Heilsufrøðiligu Starvsstovuna um kanning av vatni. Hesar kanningar verða gjørdar einaferð um mánaðin. Kanningarnar av vatntøkuni 26. september (síggjast aðra staðni á heimasíðuni) vístu tíverri, at bakteriur vóru í vatninum. Heilsufrøðiliga Starvsstovan boðaði frá
28. Sep 2006
Skipsvitjan
Vaktarskipið Agdlek kemur á Vestmanna seinnapartin fríggjadagin 29. september, og í samband við vitjanina hevur almenningurin atgongd umborð leygardagin 30. september frá kl. 13.00 til 14.00. Brot úr tíðindaskrivi: Åbent skib Agdlek kommer til Vestmanna i weekenden med ankomst fredag eftermiddag
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Nógvir leikir verða fluttir leygardagin. Tvinnanda umfør eru á skránni í øllum deildum í landskappingini fyri lið. Allir dystir vera í Gula Skúla við Landavegin í Havn. Byrjað verður klokkan tíggju á morgni við fjórða umfari. Klokkan fýra verður farið undir fimta umfar.Les meira »
Dupult umfarið verður telvað í Havn
Dupult umfarið 20.01.2018 verður telvað í Gula skúla í Havn. Byrjað verður kl. 10.00. Seinna umfar byrjar kl. 16.00.Les meira »
Talvkalendarin 2017/18 dagførdur
Talvkalendarin fyri talvárið 2017/18 er dagførdur.Les meira »
Talvkapping fyri børn og ung, sunnudagin 21. januar
Talvkapping fyri børn og ung sunnudagin 21. januar kl. 14 í Gula skúla (Tórshavn). Øll eru vælkomin at vera við, bara man dugir mannagongdina. Telvað verður í 5 aldursbólkum: • 2 flokkur og yngri • 3 og 4 flokk • 5 og 6 flokk • 7 og 8 flokk • 9 flokk og 10 flokkLes meira »
ST-Open 2018
Fyrsta open kapping, í hesum kappingarárinum, verður í Sandavági í vikuskiftinum.Les meira »
Helgi aftur snarmeistari
Helgi Dam Ziska vann í dag FM-heitið í snartalvi fyri trettandu ferð. Helgi hevur vunnið kappingina hvørt ár í eitt koyr síðan hann vann sítt fyrsta FM-heiti í 2004 sum 13 ára gamal – undantikið er árið 2012, tá ið hann ikki luttók.Les meira »
FM í snartalv
Føroyameistaraheitið í snartalv verður leygardagin 30. Desembur kl 14.00. Kappingin verður skipað við 9 dupult-umførum og umhugsunnartíðin 3 min + 2 sek /leik. Virðislønir eru til 1 – 3 umframt ratingvirðislønir. Við javnstøðu á 1. plássinum, verður umdystur á 2x 3 +2 og síðani sudden death. Aðrar plaseringar verða roknaðar við korrektión. Telvað verður í Havnar Telvingarfelag (R. C. Effersøesgøta). Luttøkugjald: 100 kr. fyri vaksin, unglingar 50 kr. Verður goldið á staðnum. Vinarliga møt í góðari tíð, kappingin byrjar kl. 14! Tilmelding i seinasta lagi fríggjadagin 29 des. kl. 18.00 á: faroechess@faroechess.com ella smsa til 22 14 22, navn + rating og føðidato. Havnar TelvingarfelagLes meira »
Streymur-Kvik 2017
Leygardagin 9. desember verður á fyrsta sinni skipað fyri talvkapping í ítróttarhúsinum við Margáir í Streymnesi. Kappingin er partur av Grand Prix kappingunum hjá TSF, har øll eru vælkomin at luttaka. Bæði roynd og óroynd. Undir kappingini verður møguligt at keypa nýggju bókina “Í framlopi”, sum er um leiðina hjá Helga Dam Ziska til stórmeistaraheitið.Les meira »
Bók um okkara stórmeistara
Forlagið Sprotin gevur í hesum døgum út bók um Helga Dam Ziska. Suni Merkistein hevur skrivað bókina í samstarvi við Helga sjálvan. Helgi hevur sett viðmerkingar til fleiri av týdningarmestu talvunum í tíðarskeiðnum frá 2003 til 2016, og lýsir sjálvur fleiri av avgerandi løtunum í stremban síni at gerast stórmeistari. Vinfólk, telvarar og onnur hava skrivað vangamynd av Helga. Eisini eru nógvar myndir at síggja. Bókin er 225 síður til longdar og kostar 348 kr. í bókabúðunum. Á heimasíðu Sprotans stendur so um nýggju bókina: Helgi Dam Ziska – leiðin til stórmeistaraheitið 12. september í 2016 fingu Føroyar fyrsta stórmeistaran í talvi. Til fyri fáum árum síðani var tað ein fjarur tanki. Talan er um veruligt frambrot í føroyskari telving – og í øllum føroyskum framburðsstrevi fyri alt tað. Helgi hevur ikki havt annan sterkan telvara ella venjara her á landi at styðja seg til, men er farin einsamallur eftir illgongdari gøtu fram …Les meira »
Runavík Open: Nikita Maiorov sigraði
32 ára gamli stórmeistarin Nikita Maiorov úr Hvítarusslandi vann sannførandi aðru altjóða almennu talvkappingina í Runavík, sum endaði í dag. Javnleikur í dag móti russiska spaniólanum Oleg Korneev tryggjaði Maiorov sigurin í Runavík Open 2017. Maiorov endaði einsamallur á odda við 7½ stigi fyri níggju umfør – eitt heilt stig frammanfyri fýra aðrar, sum gjørdust javnir á øðrum plássi. Maiorov var ósigraður í Runavík; vann seks talv og telvaði trý jøvn. Maiorov gongur tjúgu ratingstig fram eftir góða úrslitið í Føroyum, og vinnur seg upp á styrkitalið 2540 – tíggju stig lægri enn Helgi Dam Ziska. Hvítarussland er sum øll onnur lond, ið sprottin eru úr fyrrverandi Sovjettsamveldinum, eitt land við sterkari talvsiðvenju. Nikita Maiorov er í løtuni nummar níggju í yvirlitinum yvir bestu telvarar í heimlandinum, og hevur tí ikki umboðað Hvítarussland á nakrari talvolympiadu. Javnir á øðrum plássi í Runavík gjørdust Srinathan Narayanan úr India, Oleg Korneev úr Spania, Igor Khenkin úr Týsklandi, Yi Xu …Les meira »


text:
Ja, eg vil spyrja aftur ímóti, hvørjir allir teir hava verið, hvørjum Guð upp ígjøgnum øldirnar hevur litið upp í hendur at týða hansara orð til síni tungumál? Vóru teir allir høgt lærdir knokkar, sum mangir hvørjir ikki eingang trúðu at Bíblian er Guðs orð? Nei. Hann útvelur sínar týðarar, og teir sum hann velur, eru í øllum førum sannir frelstir, endurføddir, sum elska hansara orð yvir alt á jørð, ja meir enn sítt egna lív, og eru til reiðar at láta lívið fyri tað.
Um tú lesur søguna hjá reinu linjuni av Bíblium so sært tú skjótt eina reyða linju av martyrum, hálshøgdir ella brendir á báli av synagogu Satans. Men tað vil eingin tosa um í okkara sleisku, følsku, “positivu”, tolsemis tíð. Fyri tær korruptu “bíbliurnar” hevði valla nakar viljað doyð, og teir sum fingust við tær, høvdu óivað verið skjótir at avnoktað tann Harra teir í veruleikanum aldri kendu.
Sannleikin er tann, at fyrr enn tú hevur givið Jesusi Christi títt lív veruliga og av sonnum, so ert tú ikki veruliga hansara og tænir ikki honum. Vit mugu koma har til, at vit ikki elska okkara egna lív og ikki ræðast at doyggja fyri Harran Jesus Christ. Prísurin fyri at vera ein sannur lærusveinur er sanniliga høgur. Hann er 100%. Men Jesus Christus gav seg 100%, og hann bjóðar tær 100% satt lív, og 100% endurgjald í hinum ævigu bústøðum. Og syndin og heimurin STINKA afturímóti, trúgv mær. Eg var ein túr har úti og vendi í seks ár. So skjótt eg vendi um aftur til Jesus Christ, fyltist rúmið við hansara gyltu dýrd. Hansara náði er ovurstór.
Onkrir av hesum lærdu knokkunum duga sikkurt hebraiskt og grikskt, men hvat nyttar tað, tá tú ikki eingang týðir røttu handrini? Ikki dugi eg grikskt og hebraiskt, men eg havi tríggjar reinar Bíbliur altíð hjá mær meðan eg týði, fyrst og fremst King James A.V. 1611, síðan Luthers Heilige Schrift frá 1545 (unrevidiert !!) og so donsku týðingina frá 1732, sum Tonny Møllerskov sigur vera tann besta danska týðingin. Tá tú styðar teg til tríggjar reinar Bíbliur, og av øllum hjarta roynir at vera trúgvur móti teirri bestu, so haldi eg, ja eg VEIT, at tá letur tað seg gera at koma á mál við einum útmerkaðum úrsliti.
So mikið havi eg at siga um hetta.


text:
Tær seinnusemifinalurnar í kappingini um Løgmanssteypið hava verið í kvøld.
Lítil spenningur var í Runavík, har NSÍ skuldi royna at hála 4-1 tapið í fyrru semifinaluni í Klaksvík innaftur. Hesa ferð gekk betur, men finaluplássið hjá KÍ kom ongantíð í vanda. Dysturin endaði eisini 0-0, og harvið er KÍ endiliga aftur í steypafinaluni. Tað eru 10 ár síðan KÍ seinast var í finaluni. KÍ tapti finaluna móti B36 bæði í 2006 og 2001, og KÍ hevur ikki vunnið Løgmanssteypið síðan 1999.
Í Gøtu var stórur spenningur allan tíðina í dystinum millum Víking og Skála. Víkingur vann bert við tí eina málinum á Skála í fyrru semifinaluni. Um onkur helt, at so fór at vera lætt hjá Víkingi á heimavølli í seinna dystinum, fór viðkomandi skeivur.
Ólavur Mikkelsen legði Skála framum í 22. minutti, men fimm minuttir seinni javnaði Víkingur. Hendan støðan merkti kortini, at Skála bara skuldi hava tað eina málið fyri at koma í finaluna, og tað var fleiri ferðir um reppið. Serliga móti dystarenda brendi á framman fyri víkingamálið, men teir køvdu ælið og standa nú aftur í finaluni, fyri fimtu ferð á rað.
Finalan millum KÍ og Víking verður 27. august á Tórsvølli.


text:
Ein beinleiðis linja millum Norðurkorea og Suðurkorea, var fyrr nýtt til at kjakast um ymisk diplomatisk viðurskifti millum londini. Men linjan hevur staðið órørd seinastu tvey árini. Seinastu árini hevur tónin millum Norður- og Suðurkorea borið dám av illvilja og fíggindaskapi. Men í dag bleiv linjan tikin í nýtslu aftur í 20 minuttir. Ymsir útlenskir miðlar, millum annað CNN, kalla hetta eitt "diplomatiskt gjøgnumbrot".
Uppkallið, ikki vardi meira enn umleið 20 minuttir, var fyrst og fremst fyri at kanna sambandið á linjuni. CNN skrivar, at eftir ætlan vil Kim Jong-un taka meiri samband við Suðurkorea í næstum, fyri at boða frá, at hann vónar at Norðurkorea kann senda luttakarar til vetrar-Olympisku Leikirnir, ið skulu haldast um ein mánaða í Suðurkorea.
Uppkallið bleiv gjørt, bert fáar tímar eftir, at Donald Trump tweetaði um hvør av teimum báðum statsleiðarunum hevði tann størsta kjarnorkuknappin.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Sambandsflokkurin vísir á, hvussu útflutningsvirðið Føroya kann tvífaldast, og arbeiðspláss margfaldast, meðan 14. september-samgongan einki ger við at tryggja búskaparliga og fíggjarliga haldføri Føroya, meðan útreiðslurnar spola uppeftir
Sambandsflokkurin vísir á loysnir: hvussu útflutningsvirði Føroya kann tvífaldast, hvussu arbeiðspláss í hópatal kunnu skapast, og hvussu føroysk vælferð – við nýggjum inntøkum – kann langtíðartryggjast.
Lykilin er ein nógv betri marknaðaratgongd til ES-marknaðin við sínum 500 milliónum brúkarum. At fáa nógv meira av fiskatilfeinginum upp á land. Og at fara frá at vera rávøruútflytari til at vera matvøruframleiðari.
Marknaðaratgongdin er avgerandi, og hana vilja vit útvega í tøttum samstarvi við okkara partnarum í Ríkisfelagsskapinum. Hetta vilja vit gera heldur enn at gera sum 14. september-samgongan, ið setur ein heiður í at skapa konfliktir við donsku stjórnina, og sendir sínar fólkatingslimir til Danmarkar at knarra og prædika um fullveldi.
Hvar fór alt tosið hjá gomlu andstøðuni, sum nú er í samgongu, um at tryggja fíggjarliga haldførið hjá Føroyum?
Afturgjald av stóru skuldini hjá landinum?
At fremja bygnaðarbroytingar innan tað almenna?
Menna fleiri vinnulig arbeiðspláss á landi?
Tálma ovurstóra íløgurnar og nýtsluna hjá tí almenna?
Búskaparráðið staðfestir aftur og aftur, at búskaparliga langtíðarhaldførið ikki er nøktandi í almenna geiranum. Tørvur er á broytingum, og Føroyar mugu lagast til tað lítla samfelag, ið vit hava.
Fyri fáum døgum síðani staðfesti Búskaparráðið í síni nýggjastu frágreiðing, at samgongan einki hevur gjørt fyri at betra haldførið. Als einki!
Tað er heilt týðiligt, at í løtuni er ongin, sum rættuliga hættar sær at tosa um at vera búskaparliga ansin og at brynja okkum til verri tíðir, uttan at verða kallaður ljósasløkkjari.
Í løtuni sær tað eisini út til, at samgongan og landsstýrið seta mál á politisku dagskránna, sum skapa nógva órógv og spjaðing í fólkinum.
Hví ikki heldur seta dagskránna við at skapa vinnulig arbeiðspláss og inntøkur – og sum hava við sær, at vit kunnu yvirliva búskaparliga og varðveita okkara vælferðarsamfelag?
Føroyar og føroyingar fara ongantíð at yvirliva og klára seg við populistiskum og nationalistiskum dreymum og signalpolitikki.
Tað gerst einans við hørðum arbeiði og realpolitikki.


text:
Betuel Hansen hevur í kvøld skriva undir nýggjan 2 ára sáttmála við NSÌ. Betuel hevur í ár alvorliga tikið av møguleikanum á NSÌ liðnum, og er hann blivin ein sera sterkur miðvallari, sum er ein drívkraft á NSÌ liðnum. Hann hevur ment seg sera nógv seinastu árini, og er í ár ein av lyklaleikaranum á NSÌ liðnum. Betuel Hansen hevur eisini umboða øll ungdómslandsliðini ígógnum árini, og í ár hevur hann umboða U21 landsliðið, og skjótt verða allarhelst eisini boð eftir Betuel til A-landsliðið
Vit eru fegin um at Betuel Hansen velur at forseta sína fótbólts framtíð í barndómsfelaginum, og ynskja Betuel alt tað besta framyvir, og hjartaliga tillukku við nýggja sáttmálanum.


text:
Havstovan var 10. juni vertur fyri einari verkstovu um fyribrigdið “bleytur makrelur”.
Stórur makrelur í Atlantshavinum vísir seg at vera infiseraður við Kudoa thyrsites, ið er ein smávera innan myxosporidiur. Varðin Pelagic fekk í lag kanningar av hesum fyribrigdi farna heyst. Hesar kanningar blivu so fylgdar upp við einari verkstovu, har umboð fyri føroyskar granskingarstovnar hittust at kunna seg um fylgjurnar av Kudoa- infektión. Sum serfrøðingur varð innkallaður Dr. Arne Levsen frá NIFES í Bergen.
Íalt møttu 18 luttakarar til verkstovuna um Kudoa thyrsites. Hesi vóru umboð fyri: Varðan Pelagic, Atlantic Fish Tech, Náttúruvísindadeildina, Fiskaaling, Havstovuna og Heilsufrøðiligu Starvsstovuna. Fyrrapartin vóru tveir fyrilestrar. Fyrst greiddi Dr. Jan Arge frá støðuni hjá makrelstovninum og nýggjastu kanningarúrslitunum. Síðani greiddi Dr. Arne Levsen frá trupulleikanum við Kudoa thyrsites í makreli og alifiski. Seinnapartin fingu luttakarar høvi til at luttaka beinleiðis í kanningum av Kudoa í makreli á Havstovuni og á Náttúruvísindadeildini, Fróðskaparsetur Føroya, umframt á Inova.
Spori av Kudoa thyrsites (myxosporidia, Cnidaria); foto: Dr. Arne Levsen, NIFES.


text:
Vit tóku alt í spennandi oddadysti
Effodeildin, 7. umfar: KÍ - HB 3-4
Tað gjørdist ein sannur toppgysari í Klaksvík í kvøld, tá okkara vitjaðu KÍ. Klaksvíkingar vóru á odda bæði 2-0 og 3-2, men báðu ferðirnar stríddu okkara seg innaftur í dystin, og móti dystarenda settu vit trumf á og skoraðu tvey skjót mál til 3-4, sum gjørdist endaliga úrslitið.
Heimasíðan hevði ikki møguleika at vera í Klaksvík í gjár, men vit hava fingið hesa dystarfrásøgnina frá góðum heimildarfólki.
Lagt var upp til stórdyst í Klaksvík sjálvan Flaggdagin millum risarnar í føroyskum fótbólti, og lat tað verða sagt beinavegin, at talan bleiv um ein í allar mátar spennandi og undirhaldandi dyst. HB-stuðlar høvdu skipað fyri busstúri norður og ikki minni ein tveir fullsettir bussar við trúgvum áskoðarum fóru norður til Klaksvíkar, umframt hópin av privatbilum. Stuttligt at síggja so stóran stuðul á útivølli.
Dysturin byrjaði væl fyri okkara lið, og vóru vit greitt omaná tað fyrsta korterið. Fekk noterað mær 5 støður har okkara menn vóru væl fyri í álopið, meðan KÍ-arnir høvdu sera ilt við at fóta sær hetta fyrsta korterið. Í 13. minutti eru KÍ-arnir fyri fyrstu ferð inni í HB-brotsteiginum, har teir fáa eitt hornaspark, sum ikki gevur nakað úrslit.
Tí var tað sum at fáa vátan vøttin, tá KÍ í 18. minutti kemur til fyrsta málkjansin, og so stóð 1-0. Púra ímóti spælinum higartil. Men málið, sum Hjalgrím Eltør skoraði, feilti avgjørt onki. Eitt flott mál. Longu 2 minuttir seinri skuldi staðið á jøvnum aftur, eftir at Símun Samuelsen hevði gjørt alt forarbeiðið og skotið móti málinum. Meinhard Joensen helt ikki bóltinum, sum sprakk útfrá. Har kemur Christian rennandi, men tíverri fer skotið hjá honum uppum málið.
Í 23. minutti blívur støðan 2-0 til KÍ. Enn einferð vinna klaksvíkingar bóltin frá okkara monnum á miðjuni. Gera skjótt av í høgru síðu, har Páll Klettskarð leggur bóltin innfyri eftir jørð. Okkara menn eru sum so uppá pláss, men Gunnar er sera óheppin at beina bóltin í egið mál ístaðin fyri til horna.
Nú var KÍ omaná eina løtu, men smátt um smátt byrjaðu okkara menn at arbeiða seg innaftur í dystin. Í 38. minutti hava okkara eitt skot móti KÍ-málinum, har Meinhard nokk roynir at verja bóltin út til horna, men har er Christian kvikur og fær fatur í bóltinum, áðrenn hann fer útum baklinjuna. Spælir stutt útfrá til bróðurin Kristin, sum lættliga setur bóltin í málið til 2-1.
Spælið bylgjaði eitt sindur aftur og fram. Í 43. minutti eru KÍ-arnir aftur í einum skjótum umstillingsspælið, eftir at okkara høvdu mist bóltin á miðjuni. Hetta endar við, at teir fáa fríspark í góðari støðu og gult kort til Alex. Heðin á Lakjuni tekur sær av frísparkinum, og endar skotið hjá honum á stongini og út. Har kundi akkurát tað sama verið 3-1 til KÍ, men longu ein minutt seinri fáa okkara menn fríspark í eini rættuliga líknandi støðu, eftir at fríspark bleiv gjørt móti Fróða. HB hevur fleiri leikarar, sum eru dugnaligir til fríspørk, og hesuferð bleiv tað Alex, sum slapp at skjóta. Gerið so væl, og so var støðan 2-2. Als ikki óuppiborið, men so skjótt kann tað ganga hvønn vegin. Stutt eftir bríkslaði Dagfinn til hálvleik.
Seinri hálvleikur byrjar við spælið aftur og fram uttan at nakað av liðunum kemur til nakran serliga málkjans. Í 57. minutti er eitt gott álop frá okkara monnum, sum endar við, at Símun leggur eina góða avlevering inn í feltið, og har kemur Heini og kastar seg fram, men skallarin fór uppum málið. Hasin hevði uppiborið betur. Nakrar minuttir seinri er KÍ í álopið og endar við skotið móti málinum. Alex kastar seg niður at blokerað og fór bólturin við síðuna av málinum og til hornaspark. KÍarnir vildu hava brotsspark, tí at bólturin kom í armin á Alex, men dómarin lætst ikki um vón.
Í 69. minutti blívur støðan 3-2 til KÍ. Fyri 3. ferð missa okkara menn bóltin á miðjuni og so gongur skjótt hinvegin. Endin er, at Ivan Joensen verður spældur fríur, og við góðum skotið setur hann bóltin í málið. Og so var aftur mótbrekka hjá okkara monnum, men rós til okkara menn. Teir góvu ongantíð upp, og skuldi tað eisini vísa seg seinri at geva úrslit.
Tá góður hálvur tími er spældur av seinra hálvleiki, hevur Bárður Olsen, sum avloysti Andrew, eitt gott skot móti málinum, sum Meinhard fekk parerað til horna. Nakrar minuttir seinri kemur Pál á vøllin fyri Kristin, og aftur hesuferð gjørdi Pál tað gott, hesuferð næstan sum eitt slag av áloypara. Í sama minutti sum Pál er komin á vøllin, skorar Símun til 3-3, og frøin var stór á stóru mannfjøldini, sum hevði leitað sær norður til Klaksvíkar. Men uppaftur størri var frøin tveir minuttir seinri, tá dagsins maður, Fróði, fekk snara sær tvær ferðir inni í brotsteiginum hjá KÍ, og fekk so skotið bóltin yvir í handara síðunet, og nú vóru vit omaná 4-3!
Síðstu minuttirnar royndu KÍ-arnir at fáa eitt útjavnandi mál, men heilt vandamikið bleiv tað ongantíð.
Dagsins dómari, Dagfinn Forná, sum dømdi væl í dag, bríkslaði fyri seinastu ferð, og sjálvandi var frøin ovurstór á okkara leikarum og viðhaldsfólkið. Vit høvdu jú verið vitni til ein av teimum heilt spennandi klassikarunum millum báðar fótbóltsrisarnar í føroyskum fótbólti. Takk fyri undirhaldið.
Hjartaliga til lukku við sigrinum til leikarar, venjarar, liðleiðarar og okkum øll, sum sótu ella stóðu uttanfyri girðingina.
Næsti dystur á skránni er longu komandi sunnudag, og gongur leiðin hesuferð inn til Runavíkar, har NSÍ, sum tykist at hava vent vánaligu byrjanini, tekur ímóti. HB-stuðlar skipa aftur fyri bussferð til dystin móti NSÍ. Vit gleða okkum longu.
Koyr á HB!!!
HAGTØLINI
7. umfar - Hósdagin 25. apríl 2013 kl. 18.00 í Djúpumýru
KÍ - HB 3-4 (2-2)
1-0 Hjalgrím Elttør 18
2-0 Gunnar Haraldsen 23 (sm)
2-1 Kristin R. Mouritsen 38
2-2 Alex José dos Santos 42
3-2 Ivan Joensen 68
3-3 Símun Samuelsen 81
3-4 Fróði Benjaminsen 84
Liðið:
Teitur
Gestsson - Alex José dos Santos, Jóhan Troest Davidsen, Gunnar
Haraldsen, Jógvan Rói Davidsen - Símun Samuelsen,
Heini Vatnsdal, Fróði Benjaminsen (liðsk.) - Kristin R. Mouritsen (Pál Mohr Joensen 81),
Christian R. Mouritsen, Andrew av Fløtum (Bárður Olsen 65)
Óbrúktir eykaleikarar:
Hans Jørgensen, Magnus Egilsson og Tróndur JensenÁ beinkinum:
Oddbjørn Joensen, Jón Simonsen, Kaj Niclasen, Jan F. Jensen og Heðin Weihe
Gul kort:
Alex José dos SantosReyð Kort:
onginDagsins maður:
Fróði Benjaminsen
Dómari: Dagfinn Forná
Hjálpardómarar: Edvard Højgaard og Kristian Sofus Petersen
4. dómari: Kári J. á Høvdanum
Myndir: Rakul Hansen/HB.